Жиззах воҳасининг улгуржи ва аҳоли истеъмолчилари диққатига! » Sangzor.uz - Инновацион ахборот портали\nSangzor.uz » Breaking news » Жиззах воҳасининг улгуржи ва аҳоли истеъмолчилари диққатига!\n29 ноя 2020, 09:29, Admin\n0 комментариев 341 Кўрилган\nЎзбекистон Республикаси Президентининг 09.07.2019 йилдаги ПФ-5761-сонли «Ёқилғи-энергетика соҳасида ўзаро ҳисоб-китобларни янада такомиллаштириш ва молиявий барқарорликни ошириш чора-тадбирлари тўғрисида»ги фармони ҳамда Ўзбекистон Республикаси Вазирлар Маҳкамасининг 28.09.2020 йилдаги 594-сонли «Электр энергиясини ҳисобга олиш ва назорат қилишнинг автоматлаштирилган тизимини жорий этишни жадаллаштириш чора-тадбирлари тўғрисида»ги қарорига асосан Энергетика вазирлиги, «Ҳудудий электр тармоқлари» АЖга 2021 йил 1 январдан бошлаб электр энергияси ҳисобини тўлиқ йўлга қўйиш, тўловларни ўз вақтида ва тўлиқ ундиришни таъминлаш, тизим орқали аниқланган хатоликларни тезкорлик билан бартараф этиш ишларини тизимли ташкиллаштириш, лойиҳа доирасида ажратиладиган маблағлардан мақсадли ва самарали фойдаланиш, белгиланган тадбирларни ўз муддатида ва сифатли амалга ошириш каби вазифалар юклатилган.\n«Электр энергиясини ҳисобга олиш ва назорат қилишнинг автоматлаштирилган тизимини жорий этиш» лойиҳасини (кейинги ўринларда – ЭҲНАТ) амалга оширишнинг асосий йўналишлари этиб қуйидагилар белгиланган:\nавтоматлаштирилган электрон ҳисоблаш ва назорат қилиш тизимини «ишлаб чиқариш – подстанция – тақсимлаш пункти – трансформатор подстанцияси - истеъмолчи» занжири асосида жорий қилиш;\nҳисоблагичларни биринчи навбатда йирик истеъмолчилар ва тадбиркорларлик субъектларида ўрнатиш, уларни тизимга улаш;\nаҳоли яшаш пунктларида барча электр энергияси истеъмолчиларига, тақсимлаш пунктлари ва трансформаторларга ҳисоблагич ва концентраторларни бир вақтнинг ўзида ўрнатиш ва тизимга улаш ҳамда тармоқдаги йўқотишларни бартараф этиш;\nҳисоблагичларни ўрнатиш ва жорий этилган тизим имкониятларидан самарали фойдаланиш бўйича амалий машғулотлар ташкил қилиш орқали жойлардаги барча ходимларнинг кўникма ва малакасини ошириш.\n«Ҳудудий электр тармоқлари» АЖ томонидан жорий йил якунигача электр ҳисоблагич ўрнатилиб, 2021 йил 1 мартга қадар автоматлаштирилган тизимни тўлиқ ишга тушириш кўзда тутилган.\nАмалдаги электр ҳисоблагичларни янгисига алмаштиришда аҳолидан ҳеч қандай ортиқча харажат талаб қилинмайди. Ҳисоблагичларни олиб бориб, ўрнатиб бериш ишлари «Жиззах ҳудудий электр тармоқлари корхонаси» АЖ ходимлари томонидан бепул амалга оширилади.\nАвваллари қарздорлиги мавжуд бўлганларнинг хонадонига ходимлар бориб, истеъмолчини электр тармоғидан узиш ва қарздорлик тўланганидан сўнг, қайта тармоққа улаш учун ҳам маълум вақт ҳамда ортиқча маблағ сарфланар эди. Ана шу камчиликларнинг олдини олиш ҳамда аҳолига узлуксиз ва сифатли электр энергиясини етказиб беришни таъминлаш мақсадида электр энергиясини ҳисобга олиш ва назорат қилишнинг автоматлаштирилган тизимига ўтилмоқда. Одатда, электр энергиясидан фойдаланилади, лекин унинг тўловларига келганда, ишни пайсалга солиш кузатилади. Узатилган электр энергияси учун тўловлар ўз вақтида амалга оширилмаганлиги сабаб тизимда қатор муаммолар юзага келмоқда.\nЖиззах вилояти бўйича электр энергиясини ҳисобга олиш ва назорат қилишнинг автоматлаштирилган тизими (ЭҲНАТ) босқичма-босқич ишга туширилмоқда. ЭҲНАТ ҳудудингизда ишга тушганда, қарздорлиги бор ҳамда олдиндан тўлови мавжуд бўлмаган истеъмолчилар автоматик равишда тармоқдан ажратилади ва бунда инсон омили иштирок этмайди. Ҳисоблагичнинг кўрсаткичини ўзгартириш мақсадида ташқи таъсир ўтказиш ва бошқа ноқонуний ҳаракатларни энди «ақлли» тизимдан яширишнинг имкони бўлмайди. Бунинг боиси, ҳисоблагич ҳар қандай ташқи таъсирни ўз хотирасига ёзиб олади ва бу маълумотларни қайта ишлаш марказига юборади.\nФойдаланилган электр энергияси учун тўловни ҳисобот ойидан кейинги ойнинг 10 санасигача тўлиқ бартараф этишингиз зарур. Истеъмолчилар тўлов бўйича қарздор бўлганда, ойнинг 11 санасидан бошлаб тўлов муддати ўтган ҳар бир кун учун тўлов муддати ўтган сумманинг 0,1 фоизи миқдорида пеня тўлайдилар.\nЎзбекистон Республикаси Вазирлар Маҳкамасининг 2018 йил 12 январдаги 22-сонли қарори билан тасдиқланган «Электр энергиясидан фойдаланиш қоидалари»га асосан электр энергиясидан қарздорлик сабабли тармоқдан аввал узиб қўйилган маиший истеъмолчиларни тармоққа қайта улашда энг кам ойлик иш ҳақининг 2 баробари миқдорида, яъни 446000 сўм, улгуржи шахслардан эса энг кам ойлик иш ҳақининг 10 баробари миқдорида, яъни 2230000 сўм тўлов ундирилади.\nЭндиликда электр энергияси учун тўловларни амалга оширишда шаҳар ва туманлар электр таъминоти корхоналарига боришингиз шарт эмас.\nМамлакатимиз иқтисодий тармоқларининг узлуксиз фаолият юритишига ҳиссангизни қўшинг ва электр энергиясидан қарздорлик вужудга келишига имкон қадар йўл қўйманг!\nАгарда сизда электр энергияси билан боғлиқ саволларингиз бўлса, «Жиззах ҳудудий электр тармоқлари корхонаси» акциядорлик жамияти Call марказига (1154) мурожаат қилишингиз мумкин.\n27 ноя 2019, 16:11 467 0\nАввал хабар берганимиздек, вилоятимизнинг барча туманларида Давлат хизматлари марказларининг янги...\nБугун, 12 сентябрь кунидан интиқлик билан кутилаётган чемпионатлардан бири...\nКим Чен Иннинг ўлими ҳақидаги овозалар қаердан чиқмоқда?


Ўзбекистон делегацияси Тошкентга эртага етиб келади » Ўзбекистон янгиликлари – Zamin.uz\n23-01-2015 | 14:24\nZAMIN.UZ / Спорт / 23 Январ 2015 года672\nЎзбекистон миллий терма жамоаси эртага, 24 январь куни тушдан кейин Тошкентга етиб келади. Бу ҳақда ЎФФ Твиттери хабар тарқатди.Делегациямиз яна 4 соатлардан кейин Мельбурндан Дубайга учади. Узоқ парвоздан кейин жамоа эртага эрталаб БААга етиб келади. Бир неча соат кутишдан кейин терма жамоамиз Дубайдан Тошкентга парвоз қилади. Делегация 24 январь куни соат17:00да Тошкент аэропортига қўниши режалаштирилган.Манба: www.stadion.uz.


Бўш иш ўринлари » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Бўш иш ўринлари\nСамарқанд вилоят ахборот ва оммавий коммуникациялар бошқармасида бўш иш ўринлари ҳақида маълумот\nНомзод ҳақидаги маълумотлар белгиланган тартибда ўрганиб чиқилгач, маълумотларига кўра талабларга жавоб берадиган номзодлар бошқарма бошлиғи билан дастлабки суҳбатга таклиф этилади. Бошқарма бошлиғи билан суҳбатдан муваффақиятли ўтган номзодлар Ўзбекистон Республикаси Президенти Админстрацияси ҳузуридаги Ахборот ва оммавий коммуникациялар агентилигида суҳбатдан ўтади.\nСаралаш ва суҳбат босқичидан муваффақиятли ўтган номзод билан меҳнат шартномаси тузилади ва уни ишга қабул қилиш тўғрисида буйруқ қабул қилинади. Номзоднинг тайёргарлиги ва малакасидан келиб чиқиб, 3 ёки 1 ойлик синов муддати белгиланиши мумкин.\nИшга қабул қилинган ходимга барча иш шароитлари яратиб берилади. Ходимнинг ижтимоий ҳимояси қонунчиликда белгиланган тартибда амалга оширилади, унинг манфаатлари касаба уюшмаси томонидан ҳимояланади.\nҚўшимча маълумотлар учун Самарқанд вилоят ахборот ва оммавий коммуникациялар бошқармаси 66-235-28-36, 235-28-40\nМанзил: Самарқанд вилояти, Самарқанд шаҳри, Улуғ Турсунов кўчаси 80-уй\nСамарқанд вилоят ахборот ва оммавий коммуникациялар бошқармасида бўш иш ўринлари мавжуд эмас.


70 га яқин Бенгал йўлбарсини ўлдиришда айбланаётган браконьер ушланди | Qalampir.uz\n70 га яқин Бенгал йўлбарсини ўлдиришда айбланаётган браконьер ушланди\nОлам\t01 Июнь 19:26 3361\nБангладешлик машҳур браконьер Ҳабиб Талукдер полициянинг 20 йиллик таъқибидан сўнг қўлга тушди. У Қизил китобга киритилган, дунёда йўқолиб кетиш арафасида турган 70 та Бенгал йўлбарсини ўлдирганликда айбланмоқда.\nМаҳаллий полиция бошлиғи Саидур Раҳмоннинг айтишича, “Tiger Habib” лақаби билан танилган Ҳабиб Талукдер ўрмон ёнида яшаган ва ҳар сафар зобитлар бу ҳудудга кириб келганда қочиб қолган.\nМаҳаллий аҳолининг гувоҳлик беришича, 50 ёшли Талукдердан одамлар қўрқади.\n“У ўрмонда йўлбарс билан якка ўзи жанг қила оладиган кучли ва хавфли одам”, дейди аҳоли вакиллари.\nТалукдер Бенгал йўлбарслари энг кенг тарқалган Ҳиндистон ва Бангладеш чегараларидаги Сундарбанс ўрмонида ов қилиб келгани айтилмоқда. У мушукларнинг суяклари, териси ва гўштини қора бозордаги савдогарларга сотиб келган.\nБангладеш ўрмон департаментининг маълумотларига қараганда, мамлакатдаги Бенгал йўлбарслари сони 2004 йилда 440 тани ташкил этган бўлса, 2015 йилда бу кўрсаткич 106 тага тушиб кетган.\n2019 йилдан бошлаб минтақада браконьерлик ва бандитизмга қарши кураш кучайган. Ўрмонни муҳофаза қилиш бўйича минтақавий офицер Майнуддин Хоннинг айтишича, Талукдернинг ҳибсга олингани ҳақидаги хабар “тинчланишга” олиб келган.\n“У биз учун катта бош оғриғи эди. У ўрмоннинг биологик хилма-хиллигига катта хавф туғдирди“, - деди у.\nМаълумот ўрнида, бундан 400 йил олдин, Бенгал йўлбарсларининг Ер юзидаги умумий сони 50 мингдан зиёдроқни ташкил этган. Ўтган асрнинг 70 йилларига келиб, одамлар уларни қимматбаҳо териси ва гўшти учун овлаши, ўрмон ҳудудларини қисқартириши оқибатида йўлбарслар сони бир неча баробарга камайиб кетган. Айни пайтда сайёрамизда 2,5 мингтагина Бенгал йўлбарси сақланиб қолган. Бенгал йўлбарси бошқа турдошлари орасида яхши сузувчилиги, чиройли териси, кучли ва узун тирноқлари билан ажралиб туради.\n03 Август 15:51 28864\n03 Август 13:06 28000\n04 Август 12:37 24454\n03 Август 15:01 23993\n04 Август 15:26 21367


Қайси маҳсулотлар соғлом яшаш тарзига мос келмайди? » Ўзбекистон янгиликлари – Zamin.uz\n31 март 2017, 17:53\nБугун биз айнан қайси озиқ-овқатлар спорт билан шуғулланувчи ва соғлом ҳаёт тарзига интилувчи одамга тўғри келмаслиги ҳақида айтмоқчимиз.\nДеярли ҳамма сут маҳсулотлари организм томонидан ёмон ҳазм қилинади. Ўз соғлиғи билан қизиқадиган одамлар яхшиси, қаймоғи олинмаган сут, консерваланган йогурт ва бошқа лактозали маҳсулотлар ҳақида унутганлари маъқул.\nНон организмга ҳеч қандай фойда келтирмайди, фақат қоринни тўйдириши мумкин.\nБунинг устига, ҳозирги вақтда ишлаб чиқарувчилар нон ва нон маҳсулотларига ҳазм қилишни қийинлаштирадиган таъм кучайтирувчилар, консервантлар ва бошқа кимёвий қўшимчалар қўшадилар.\nЛовия ва бошқа дуккаклиларни кўпинча гўшт ўрнини босишга муносиб деб мақташади. Қисман олганда бу тўғри: уларда оқсил миқдори жуда баланд. Лекин барибир ҳайвонлардан олинадиган озиқ-овқатлардагидан кўра пастроқ.\nБундан ташқари, дуккаклилар кўпинча меъданинг бузилишига олиб келади, шунинг учун, яхшиси улардан воз кечган маъқул.\nФабрика шарбатлари ва мевалари\nАлбатта бу банкалар ичида мевалардан ташқари кам бўлмаган миқдорда шакар ҳам бор.\nУмуман олганда, организмда глюкозанинг келиб тушиши натижасида яхши воқеа содир бўлмайди, лекин, айниқса машқлардан кейин бундай егулик хавфли ҳисобланади.\nХудди шунинг ўзи кўпчилик пакетланган шарбатларга ҳам тегишли. Бу шакар эритилган сувнинг ўзгинасидир.\nМузлатилган ярим фабрикатлар\nҚанча йиллардан бери аввал фабриканинг, кейинчалик дўкон музлаткичларида сақланган тўқмоқланган товуқ гўшти, балиқлар, бифштекслардан иборат бундай овқатлар соғлом одам учун оқсил манбасидан организмга касалликлар тўпламини олиб кирувчи токсинлар ва бактерияларнинг ҳақиқий манбасига айланган бўлади.\nЯнгиликлар » Ҳаёт тарзи » Қайси маҳсулотлар соғлом яшаш тарзига мос келмайди?


«Солиқ ва божхона хабарлари» газетасининг 2021 йил 2 февраль 05-сони - Gazeta.Norma.uz\n«Солиқ ва божхона хабарлари», №05, 2021й. 2 февраль\nДХШ: хусусий шерикнинг ҳуқуқлари кафолатлари аниқлаштирилди\n«Давлат-хусусий шериклик тўғрисидаги қонунчилик такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш, шунингдек айрим қонун ҳужжатларини ўз кучини йўқотган деб топиш ҳақида»ги Қонун (22.01.2021 йилдаги ЎРҚ-669-сон) қабул қилинди.\nКимларга МҲХС бўйича ўқиш харажатлари қопланади\nВазирлар Маҳкамасининг 26.01.2021 йилдаги 38-сон қарори билан бухгалтерларни халқаро сертификатлаш доирасида ўқитиш ва имтиҳонларни топшириш харажатларини қоплаш тартибини белгиловчи вақтинчалик низом тасдиқланди. У 2025 йил 31 декабрга қадар амал қилади.\nҚайта баҳолаш ва амортизация – 2021 йилдаги ўзгаришлар\n2021 йил 1 январдан бошлаб асосий воситаларни мажбурий қайта баҳолаш бекор қилинди. Бу фойда солиғига қандай таъсир қилишини молия вазирининг ўринбосари Дилшод СУЛТОНОВ тушунтирди:\nАгар таъсисчи ўзгарган бўлса\nМЧЖ 3 таъсисчига эга: улардан иккитаси жисмоний шахс, учинчиси эса юридик шахс. Таъсисчилардан бири - жисмоний шахс жамиятдан чиқиб кетмоқчи. У ўз улушини бошқа жисмоний шахсга беғараз ўтказяпти, қолган таъсисчиларнинг эътирози йўқ. Бунда устав капитали камаймайди. МЧЖ учун ушбу ҳолатда солиқ оқибатлари юзага келадими?\nҚоплаш назарда тутилмаган\nДавлат корхонаси умумий овқатланиш учун мўлжалланган жойни хусусий тадбиркорга ижарага беради. Ижарага берувчи ижарачидан ижарага олинган кўчмас мулк бўйича ер солиғи суммасини қоплашни талаб қилиши мумкинми?\nҚоидалар ҳамма учун бир хил\nНодавлат нотижорат ташкилоти хонани бепул ижарага олади ва тўғридан-тўғри хўжалик шартномалари бўйича коммунал хизматлар учун ҳақ тўлайди. Бинода ННТнинг ҳисоблагичларига уланган иккиламчи ижарачи мавжуд. Иккиламчи ижарачининг коммунал харажатларни қоплаши ННТ учун қандай солиқ оқибатларига олиб келади?\nКорхона сотиш учун эҳтиёт қисмларни ҚҚС билан олди, ҚҚС ҳисобга киритилди. Айни пайтда эҳтиёт қисмлар кафолатли таъмирлаш бўйича ўрнатилмоқда, уларнинг қиймати «UzAuto Motors» АЖ томонидан компенсацияланади. Уларга ҚҚС билан қопланадиган харажатларга ҳисобварақ-фактура тақдим этамиз. Ушбу сумма айланмамизга киритилмайди, тегишинча унга ҚҚС солинмайди ва биз аввал ҳисобга қабул қилинган ҚҚСга тузатиш киритишимиз лозим. Ҳисобга олинган ҚҚСга тузатиш киритилиши қандай проводкалар билан акс эттирилади?\n«Давлат-хусусий шериклик тўғрисидаги қонунчилик такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш, шунингдек айрим қонун ҳужжатларини ўз кучини йўқотган деб топиш ҳақида»\nЁш мутахассисларни қўллаб-қувватлашга тўловлар ЖШДСдан озод этилган\nБошланғич ёрдам пули ва уй-жой ижараси учун компенсация жами даромадга киритилмайди ва ЖШДС солинмайди. Бунга ДСҚнинг матбуот хизмати soliq.uz сайтида эълон қилинган Президентнинг «Олис ҳудудлардаги бюджет ташкилотларига малакали мутахассисларни жалб қилиш чора-тадбирлари тўғрисида»ги қарорига (11.01.2021 йилдаги ¬ПҚ-4940-сон) шарҳида эътибор қаратди.\nҚайта ишлашга берилган материаллар – буюртмачининг мулки\nКорхона краности рельсларини қуриш ва кранни йиғиш билан шуғулланади. Иш якунлангач, буюртмачи ижрочи корхонага кран ва рельсларни берганлиги тўғрисида қайта ишлашга берилган материалларга оид далолатномани тақдим этади, ижрочи корхона эса кран ва рельсларни белгиланган кўринишда қайтарганлиги тўғрисидаги бажарилган монтаж ишлари бўйича далолатномани топширади. Ижрочи қайта ишлашга берилган материаллар сифатида олинган краности рельслари ва кранни балансига кирим қилиши, кейин эса буюртмачига берилганда уларни ҳисобдан чиқариши лозимми?\nУмумбелгиланган солиқларни тўловчи компания етказиб берувчи билан ускунадан текин фойдаланиш шартномасини тузди. Шартномада ускунани етказиб бериш хизматлари қиймати белгиланди, шунингдек ушбу сумма битим хизматлар текин кўрсатиладиган тусда бўлганлиги боис тўланмаслиги кўрсатилган. Компания олинган ускуна ҳисобини 002-«Масъул сақлашга қабул қилинган товар-моддий қийматликлар» балансдан ташқари счётида юритади. Етказиб берувчи ҳар ой якуни бўйича компанияга «Тўловсиз» белгиси билан ҳисобварақ-фактура тақдим этади. 1. Бунда қандай солиқ оқибатлари юзага келиши мумкин? 2. Мазкур операция қандай бухгалтерия проводкалари билан акс эттирилади?\nАкциз бекор қилинди: бу нархларда қандай акс этади\n2011 йил 18 октябрдаги Эркин савдо ҳудуди тўғрисидаги Шартномани унинг Томонлари ва Ўзбекистон Республикаси ўртасида қўллаш ҳақидаги Баённомага (Минск, 2013 йил 31 май) мувофиқ 2020 йил 31 декабрда маҳаллий ишлаб чиқаришдаги товарларга ва уларни олиб киришда акциз солиқларини бирхиллаштириш учун Ўзбекистон томонидан қабул қилинган ўтиш даврининг муддати тугади. Бирхиллаштиришнинг оқибатларини Молия вазирлигининг билвосита солиқлар ва божхона тўловлари методологияси бўлими бошлиғи Баҳодир БОЙҚОБИЛОВ шарҳлайди:\nВИО мақомида янгилик\nГазетамизнинг 19.01.2021 йилдаги 3 (1379)-сонида Божхона брокерлари уюшмаси томонидан ДБҚ ва ИТСВнинг фаол иштирокида ўтказилган онлайн форматдаги семинар ҳақида сўз очган эдик. Тадбирнинг диққат марказида турган мавзулардан бири – Ўзбекистонда ваколатли иқтисодий оператор институтини ривожлантириш бўлди. Бу хусусда ДБҚ Божхона маъмуриятчилигида илғор ва инновацион усулларни жорий этиш бошқармасининг ходими Азиз МУҲСИНОВ гапириб берди.\nЯширин иқтисодиёт йўлига ғов бўлиб…\nПрезидентимиз ўтган йил 27 июль куни яширин иқтисодиётни қисқартириш бўйича олиб борилган ишлар муҳокамаси юзасидан ўтказилган йиғилишда коррупция ва яширин иқтисодиётга қарши курашиш борасида бир қатор вазифаларни белгилаб берган эди.\nҚимматбаҳо тош савдоси «қимматга тушди»\nРеспубликамиз божхоначилари тилла ва заргарлик буюмларининг ноқонуний айланмасига чек қўйишга қаратилган чора-тадбирларни мунтазам давом эттиришмоқда.\nМаслаҳатчи дўст эди\nМамлакатимизда меҳнат ҳуқуқи бўйича етакчи эксперт – Рисқуллаев Абдусалом Абдувалиевич оламдан ўтди.


Ўзбекистон Республикаси Президентининг «Ўзбекистон қурилиш материаллари ишлаб чиқариш давлат концерни — «Ўзқурилишматериаллари»ни «Ўзқурилишматериаллари» акциядорлик компаниясига ўзгартириш тўғрисида» 1997 йил 29 майдаги ПФ-1787-сонли Фармони.\n2. Ўзбекистон Республикаси Президентининг «Норуда фойдали қазилмаларни ўз ичига олган ер қаъри участкаларидан фойдаланиш ҳуқуқи учун лицензиялар бериш тартиби тўғрисидаги Низомни тасдиқлаш ҳақида» 2011 йил 2 майдаги ПҚ-1524-сонли қарорида:\nа) 1-иловадаги «Э.М. Акрамов — «Ўзқурилишматериаллари» АК бошқаруви раиси» сўзлари «Б.К. Зарипов — «Ўзқурилишматериаллари» АЖ бошқаруви раиси» сўзлари билан алмаштирилсин.\nб) 3-илованинг 2-бандидаги биринчи хатбошисида «Ўзқурилишматериаллари» акциядорлик компанияси» сўзлари «Ўзқурилишматериаллари» акциядорлик жамияти» сўзлари билан алмаштирилсин.\n(Ўзбекистон Республикаси қонун ҳужжатлари тўплами, 2016 й., 50-сон, 565-модда; Қонун ҳужжатлари маълумотлари миллий базаси, 28.09.2020 й., 06/20/6075/1330-сон)


06.02.2021 10:11 0 1380\n«Apple iPhone SE».\n«Apple» экспертлари «iPhone SE» учинчи авлоди устида изланишмоқда, таъминотчилар керакли бутловчи қисмларни тайёрлашга киришган. Бу ҳақда «JP Morgan» таҳлилчиси Уилям Янгга асосланиб «Wccftech» хабар берди.\nҲамма арзон «айфон»ни интиқлик билан кутяпти, бироқ ҳамёнбоп «iPhone» фақат 2022 йил бошларида тайёр бўлади. Смартфоннинг ташқи кўриниши 2018 йилда чиқарилган «iPhone XR» кўринишида бўлади.\nАммо ҳамёнбоп смартфонлар фақат «SE» билан чекланмайди. Иккинчиси ҳам бор: маълум ва машҳур «iPhone 11»нинг ҳам бюджет талқини чиқарилади. Бу смартфонларга «A14 Bionic» процессорлари ўрнатилади.\nЯнги ва арзон «айфон»ларнинг аниқ нархи ҳозирча маълум эмас. Чиқарилиш санаси ҳам аниқ кўрсатилмаган — бир йил кутишга тўғри келади.


Тошкентнинг қадимий 12 та дарвозаси қайта тикланади » Ўзбекистон янгиликлари – Zamin.uz\n, 18 2021, 08:09\n12 мая, 08:00 669 Жамият\nТошкент шаҳар ҳокими Жаҳонгир Ортиқхўжаев италиялик машҳур продюсер, Festi Group компанияси раҳбари Валерио Фести билан учрашди. Бу ҳақда ЎзА хабар қилди.\nУчрашувда қайд этилишича, Тошкентнинг қадимий 12 та дарвозасини тиклаш бўйича ишлар олиб борилмоқда.\nЎзаро мулоқот давомида Тошкентда мамлакат тарихи, аждодларнинг бой маънавий мероси ҳамда ўзбек халқига хос урф-одат ва қадриятлар мужассам этилгани, мамлакат меҳмонларига миллийликни тарғиб этувчи фестивалларни ташкил этиш, шаҳарнинг турли ҳудудларига ўша жойнинг тарихидан келиб чиққан ҳолда рангли ва чироқли инсталляцияларни жойлаштириш, пойтахтни сайёҳларга янада мафтункор ва жозибадор қилиб кўрсатиш масалалари муҳокама этилди.\nҚайд этилишича, 2021 йил Тошкент кинофестивали тикланиб, яна анъанавий ўтказилиши йўлга қўйилиши режалаштирилган. Шаҳар ҳокими Тошкент боғлари, миллий ошхоналар, бой санъат ва маданият ҳақида ҳам тўхталиб, бундай бетакрорликларни ўзбекистонликлар ва мамлакат меҳмонларига санъат даражасида тақдим этиш муҳимлигига эътибор қаратди.\nСуҳбат давомида Валерио Фести Тошкент шаҳар ҳокимига шаҳарни бадиий безаш, турли шоу ва фестивалларни ўтказиш бўйича бир неча лойиҳа намуналарини кўрсатди. Жаҳонгир Ортиқхўжаев меҳмонларга шаҳарни айланиб, халқнинг маданияти ва турмуш тарзи билан атрофлича танишишни ва шунга кўра Тошкент учун махсус лойиҳаларни тақдим этишини таклиф қилди.\nШунингдек, учрашувда Ўзбекистон Мустақиллигининг 30 йиллик тантаналарини байрамона ўтказишда Фести Group тажрибасидан фойдаланиш масаласига эътибор қаратилди. Бу борада ҳам хорижлик мутахассислар ўз лойиҳа ва таклифларини тақдим этади. Агар Фести Group лойиҳалари тасдиқланса, Тошкент шаҳар ҳокимлиги ва компания ўртасида шартнома имзоланади.\nАввалроқ 2021 йилги давлат дастури қабул қилингани ҳақида маълум қилинган эди. Қайд этилишича, ушбу дастур лойиҳаси муҳокамаси давомида 4 мингга яқин таклиф келиб тушган. 49 та таклиф бўйича концептуал ҳамда 100 дан ортиқ таҳририй ўзгартириш ва қўшимчалар киритилган.\nМаълум қилинишича, улар қаторида фуқаро Фируза Хусаинованинг Тошкент шаҳрининг қадимий 12 та дарвозасини қайта тиклаш ва туризм масканига айлантириш борасидаги таклифи ҳам қабул қилинган. У давлат дастурига алоҳида банд тариқасида киритилган.\nУнга кўра, Тошкент шаҳар ҳокимлиги, Маданият вазирлиги ва Фанлар академияси пойтахтнинг қадимий 12 та дарвозаси аниқ белгиланган жойлари, уларнинг кўриниши ва тарихи тўғрисидаги маълумотларни шакллантиради.\n«Кўп қаватли уйлар олдидаги йўлаклар кенгайтирилади» – Тошкент шаҳар ҳокими ўринбосари 09 фев, 15:00


Ҳаверс: «АПЛ Бундеслигадан анча кучли» » Футбол янгиликлари 2021\nGoal24.uz » Европа жамоалари » Англия » Ҳаверс: «АПЛ Бундеслигадан анча кучли»\nҲаверс: «АПЛ Бундеслигадан анча кучли»\n«Челси» яримҳимоячиси Кай Ҳаверс АПЛдаги дебют ўйини («Брайтон», 3:1) ҳақида гапирди.\nПремер-лигада ўйнаш Бундеслигада тўп тепишдан кўра анча қийин. Мен буни машғулотларда ва ўйинда кўрдим. Аммо 80 дақиқа ўйнаганимдан хурсандман ва кейинги баҳсларда ҳам ўйнашда давом этаман, деган умиддаман.\n«Ливерпул» билан ўйин? Бу – дунёнинг энг яхши жамоаларидан бири. Рақибни ҳурмат қиламиз, аммо «Челси» ҳам кучли жамоа. Иккала жамоа учун ҳам оғир ўйин бўлади. Биз жуда кўп ишлаймиз ва, менимча, очко олиш имкониятига эга бўламиз», – дея Ҳаверснинг сўзларини келтиради Эвенинг Стандарт.\n«Челси» Премер-лиганинг 2-тури доирасида 20 сентябр куни «Ливерпул»ни қабул қилади.


Зидан Погба трансферини истамоқда, «Реал» раҳбариятининг варианти бошқа\nЧоршанба, 05 Июн\n«Реал» клуби раҳбарияти ва жамоа бош мураббийи Зинедин Зидан ёзги трансферлар вақтида жамоанинг яримҳимоя чизиғини кучайтириш масаласида бир тўхтамга кела олмаяпти.\nAs хабарига кўра, франциялик мутахассис мадридликлар клуби таркиби «Манчестер Юнайтед» яримҳимоячиси Поль Погба билан тўлдирилишини истамоқда, клуб раҳбарияти эса «Тоттенҳэм» ҳавбеки Кристиан Эриксеннинг номзодини афзал кўрмоқда.\n«Реал»да ушбу футболчиларнинг трансферининг плюслари ва минуслари муҳокама қилинмоқда. Клуб президенти Флорентино Перес ўзи ваъдалар бериб клубга қайтаргани Зидан билан ҳамфикр бўлиши кераклигини тушунмоқда, аммо у Эриксеннинг таклиф этилишига бир қанча сабаблар кўрмоқда.\nДаниялик футболчининг «шпорлар» билан шартномаси кейинги йилда якунланиши туфайли унинг трансфери арзонроққа тушади. Шунингдек, «Реал» ушбу футболчининг профессионаллиги ва ишга ёндашуви бўйича ижобий хулосалар олган.\nПогбанинг таклиф этилиши эса Зиданнинг шахсий ташаббусидир, у ўз ватандошлари асосида янги жамоа қурмоқчи бўлмоқда. Қолаверса, Погба Зиданнинг тактик схемаларига мос тушади – у тезкор, агрессив, вертикал футболда тўпсиз ҳаракатлана олади.\n«Манчестер Юнайтед» ўз футболчисини 150 миллион евродан камига қўиб юбормоқчи эмас, Эриксеннинг трансфери эса «Реал»га тахминан 70 миллион еврога тушиши мумкин.\nРеал ёзги трансферлар\n«Манчестер Сити» Аргентина чемпионатининг энг яхши тўпурари трансфери борасида келишувга эришди\nРой Ҳожсон – «Уотфорд» бош мураббийи\nВейналдум АПЛга қайтиши мумкин


Германия Вашингтон ва Пекинни музокараларга чорлади (Видео) - Darakchi\nГермания Вашингтон ва Пекинни музокараларга чорлади (Видео)\nДУНЁ 08.08.2019, 14:37\nГермания расмий Вашингтон ва Пекинни кескинликни камайтириш мақсадида музокаралар столига ўтиришга даъват этмоқда. Бу ҳақда Еuronews.com. нашри хабар берди.\nИкки давлат ўртасида вужудга келган савдо урушида томонларни муросага келишга чақирмоқда. Ҳозирда кўплаб давлатлар ушбу савдо урушининг оқибатларидан қаттиқ ташвишда эканлигини билдиришмоқда. Германия молия вазири Олаф Шольц ушбу можаронинг янада авж олиши дунё иқтисодиётига фақатгина зарар етказишини таъкидлаб, томонларни ҳотиржамликка ва муаммоларни музокаралар йўли орқали ҳал этишга чақирди. Томонлар ўртасидаги ушбу можаро Германияга ҳам катта зиён етказиши мумкин.\nЗеро, аксарият Хитой корхоналари немис ускуналаридан фойдаланади. Кунчиқар мамлакатда ишлаб чиқариш ҳажмининг пасайиши немис машиналарига бўлган талабнинг тушиб кетишига олиб келиши мумкин. Дональд Трампнинг жорий йилнинг 1 сентябридан эътиборан Хитой маҳсулотларига 10 фоизлик божларни жорий этиш тўғрисидаги қарори эса вазиятни янада кескинлаштирмоқда. Ўтган йилнинг декабрь ойида бошланган Вашингтон ва Пекин ўртасидаги савдо музокаралари ҳозирча натижа бермаяпти.\nGeneral Motors Россиядаги барча заводларини сотиб юборди


Сомали пойтахтидаги портлашда 10 киши ҳалок бўлди\n19:54 / 20.06.2017\nСомали пойтахти Могадишода миналаштирилган автомобиль портлаши оқибатида камида 10 киши ҳалок бўлди. Бу ҳақда Reuters ахборот агентлиги хабар бермоқда.\nВоқеа Вадажир даҳасида юз берган. Ахборот агентлиги маълумотларига кўра, портлаш олдидан машина Сомали спорт вазирлиги ёнидаги ресторан биносига бориб урилган. Могадишо мэрининг вакили портлашни "Аш-Шабоб" террорчилик гуруҳи содир этгани ҳақидаги тахминни билдирган.\n"Аш-Шабоб" террорчилик гуруҳи Сомалида 2004 йилда пайдо бўлган. 2008 йилдан бошлаб унинг жангарилари худкушлар ва миналаштирилган автомобиллар қўллаган ҳолда мунтазам терактлар содир этиб келади. Гуруҳ "Ал-Қоида", сомалилик тадбиркорлар ва ўз назорати остидаги ҳудудлардан ўлпон йиғиш ҳисобига молиялаштирилади.


Олий лига. 4-тур рамзий терма жамоаси / CHAMPIONAT.asia\nОлий лига. 4-тур рамзий терма жамоаси\n08 апр 17:36\nОлий лигамизда 4-тур баҳслари якунига етди. Одатга кўра сайтимиз ходимлари томонидан тузиб чиқилган тур рамзий термасини эътиборингизга ҳавола этамиз.\n4-турнинг энг яхшиларига “Андижон”, “Пахтакор”, “Қизилқум”, “Навбаҳор”, “Бунёдкор”, “Насаф”, “Локомотив” ва “Бухоро”дан футболчилар эътироф этилди. Демак, қуйида энг яхшиларни келтириб ўтамиз.\nДарвозабон – Тимур Ғаниев (“Андижон”)\n“Андижон” бу турда “Олмалиқ” меҳмони бўлиб мавсумдаги илк очкосини ишлади. Ҳисоб очилмаган ўйинда меҳмонлар дарвозабони Тимур Ғаниев жуда яхши ўйин кўрсатди. Ва у ҳақли равишда рамзий терма жамоанинг дарвозасидан ўрин олди.\nЧап қанот ҳимоячиси – Александр Мерзляков (“Пахтакор”)\n“Пахтакор” кетма-кет тўртинчи ғалабасини нишонлади. Тўртинчи ғалаба Муборакда “Машъал” устидан қўлга киритилди. Ушбу беллашувда “Пахтакор” ҳимоячиси, ўз вақтида “Машъал”да тўп тепган Александр Мерзляков ўзидан ижобий таассурот қолдирди.\nЎнг қанот ҳимоячиси – Виктор Карпенко (“Локомотив”)\nКарпенко 37 ёшда бўлишига қарамай, бир текис ўйин кўрсатмоқда. Уни бемалол “Локо”нинг ишонган ўйинчиларидан бири деса бўлади. Тошкентда “Сўғдиёна” билан кечган баҳсда Карпенко ўнг қанотда яхши ҳаракат қилди.\nМарказий ҳимоячи – Юрий Рижко (“Навбаҳор”)\nБу турда “Навбаҳор”нинг ўз майдонида “Насаф”ни мағлубиятга учратиши ўзига яраша шов-шувга сабаб бўлди. Мазкур учрашувда майдон эгалари сафида легионер футболчи Юрий Рижко яхши ўйин кўрсатди.\nМарказий ҳимоячи – Акмал Холиқов (“Қизилқум”)\n“Қизилқум” барчани ажаблантиришда давом этмоқда. Юрий Лукин шогирдлари 4-турда Фарғонага сафар қилиб, “Нефтчи” майдонидан бир очко билан қайтишди. “Қизилқум”нинг ўз дарвозаси дахлсизлигини сақлаб қолишида ҳимоячи Акмал Холиқовнинг хизмати катта бўлди.\nЧап қанот ярим ҳимоячиси – Олег Зотеев (“Бунёдкор”)\nОлег Зотеев ўйиндан ўйинга яхши формага кириб бормоқда. “Жар”да “Олмалиқ” билан кечган баҳсда унинг голи “Бунёдкор”га бир очкони тақдим этганди. “Динамо”га қарши учрашувда ҳам Зотеев ўзидан илиқ таассурот қолдирди.\nЎнг қанот ярим ҳимоячиси – Артур Геворкян (“Насаф”)\nГарчи “Насаф” сафарда мағлубиятга учраган бўлса-да, жамоа ярим ҳимоячиси Артур Геворкян шерикларига нисбатан ажралиб турди. Аммо ёлғиз отнинг чанги чиқмас деганларидек, туркманистонлик футболчининг бир ўзи ҳеч нарса қила олмади.\nМарказий ярим ҳимоячи – Алишер Маҳмудов (“Навбаҳор”)\nЎтган мавсумни “Бухоро”да ўтказган Алишер Маҳмудов жорий чемпионатни “Навбаҳор”да бошлади. У 4-турдан ўрин олган “Насаф”га қарши беллашувда ягона голни уришдан ташқари ўйин давомида яхши ҳаракат қилди.\nМарказий ярим ҳимоячи – Жамшид Искандеров (“Пахтакор”)\n“Пахтакор” сафида бу гал Жамшид Искандеров гол муаллифи бўлди. Ёш ярим ҳимоячи Муборакдаги ўйинда шерикларидан бирмунча ажралиб турди. У ўзининг тезкор ҳаракати ва ажойиб тўп узатишлари билан ёдда қолди.\nҲужумчи – Баҳриддин Ваҳобов (“Бухоро”)\nМавсумни “Бухоро”да бошлаган Баҳриддин Ваҳобов “Металлург” билан кечган баҳсда захирадан майдонга тушиб, жамоаси ўйинини кучайтириш билан бирга тўп киритишга муваффақ бўлди. Тажрибали ҳужумчи кейинги турларда ҳам ўзини кўрсатса ажаб эмас.\nҲужумчи – Вячеслав Шевченко (“Локомотив”)\n“Локомотив” сафига келиб қўшилган Вячеслав Шевченко ниҳоят 4-турга келиб ўзининг олий лигадаги илк голини урди. “Сўғдиёна”га қарши беллашувда у ўзини кўрсатишга эришди. Шевченко аввалги ўйинларда ҳам яхши тўп сураётганди.\nБош мураббий – Бахтиёр Ашурматов (“Навбаҳор”)\nШубҳасиз, 4-турнинг энг яхши мураббийи деб Бахтиёр Ашурматов топилди. “Навбаҳор”нинг ўз уйида “Насаф”ни мағлуб этишида Ашурматовнинг хизмати катта бўлди. Натижада Бахтиёр Ашурматов бу йил ҳисобидан иккинчи марта рамзий термага бош мураббий сифатида киритилди.


Андижонда 1 млн сўмга 39 грамм марихуанани сотмоқчи бўлган шахс қўлга олинди - Darakchi\nЖИНОЯТ 26.09.2020, 16:57\nТеглар: марихуана, Андижон,\n2020 йил 21 сентябрь куни ИИВ томонидан ўтказилаётган “Қорадори-2020” тезкор тадбири ижросини таъминлаш мақсадида Андижон вилояти ИИБ Транспортда ХТБ бошлиғи номига шахсий хавфсизлигини таъминлаш мақсадида шахси сир сақланган шартли номи «ХХХ» фуқаро ариза билан мурожаат қилиб, у ўз аризасида Андижон вилояти, Жалақудуқ туманида яшовчи "Т" исмли шахс гиёҳванд моддалар сақлаб, сотаётганлигини маълум қилиб, унга нисбатан қонуний чора кўришликни сўраган. Бу ҳақда ИИВ Транспортда хавфсизликни таъминлаш бош бошқармаси хабар берди\nУшбу маълумотни текшириш мақсадида, холис харидор сифатида Савай бекатидаги ХТБ бошлиғи майор Х.С. "назорат харид" тадбирга киритилиб, шу куни Жалақудуқ тумани "Ёрқишлоқ" маҳалласи ҳудудида 1972 йилда туғилган, муқаддам судланган, Жалақудуқ тумани "Ёрқишлоқ" маҳалласида истиқомат қилувчи А.Т. 1.000.000 сўм эвазига холис харидорга "сариқ рангли қоғоз пакетга ўралган" оғирлиги 39.63 гр. "марихуана" сотган вақтида тадбир иштирокчилари томонидан ушланиб, ёнлари 2-нафар холислар иштирокида кўздан кечирилганида чўнтагида 6 дона гугурт қутисига солинган 35,64 гр "марихуана" гиёҳванд моддаси борлиги аниқланди.\nҲолат бўйича жиноят иш қўзғатилиб, тергов ҳаракатлари олиб борилмоқда.\nТўрткўлда “заҳри қотил” савдосига чек қўйилди\nҚорақалпоғистон Республикаси божхона бошқармаси ходимлари ИИВ ва ДХХ ходимлари билан ҳамкорликда гиёҳвандлик воситаларининг ноқонуний айланмасининг олдини олиш мақсадида Тўрткўл туманида тезкор тадбир ўтказди. Бу ҳақда Давлат...


ЎзА - Қурилиш ишлари давом этмоқда\n27.08.2018 19:26 Чоп этиш версияси\n“Ўзбекэнерго” акциядорлик жамияти буюртмаси асосида бунёд этилаётган мазкур станциянинг умумий лойиҳа қиймати 1 миллиард 195 миллион 870 минг долларга тенг.\nАйни пайтда 127 гектарга яқин майдонни эгаллаган улкан энергетика иншоотида туну кун давом этаётган бунёдкорлик ишлари кўзга ташланиб, ҳудуд мўъжаз шаҳарча қиёфасини касб этган.\n2016 йилнинг апрель ойида ўтказилган халқаро тендерда ғолиб чиққан Япониянинг “Mitsubihi Corporation”,”Mitsubishi Hitachi Power Systems” компаниялар консорцуми бош пудратчи сифатида имзоланган шартномага мувофиқ объектни буюртмачига “қулф-калити” билан топшириш мақсадида лойиҳада белгиланган ишларни қатъий жадвал асосида сифатли бажариб келмоқда. Ушбу компания билан 749,43 миллион долларлик шартнома имзоланган. Шунингдек, қурилиш-монтаж ишларига ёрдамчи пудратчи сифатида Туркиянинг “СaIik Enerji” компанияси жалб этилиб, компаниянинг муҳандис-техник мутахассислари маҳаллий ҳамкасблари билан ҳамжиҳатликда бунёдкорлик салоҳиятини намоён этмоқда.\n– Биз ушбу лойиҳада иштирок этаётганимиздан жуда мамнунмиз, – дейди Туркиянинг “Calik Enerji” компанияси Тўрақўрғон иссиқлик электр станцияси қурилиш ишлари бўйича бошқарувчиси Дурсун Жиҳат Сака. – Бундан олдин Навоий вилоятида ҳам худди шундай иншоот қурилишида қатнашганмиз. Қурилиш ишлари қатъий белгиланган жадвал асосида ўз вақтида бажарилмоқда. Бу жуда катта аҳамиятга эга, чунки бундай улкан қурилиш ишларида бир кунга кечикиш ҳам жуда қимматга тушади. Шу боис барча ҳамкорларимизга ташаккур айтамиз.\n2400 нафардан зиёд, жумладан 350 нафар чет эллик мутахассис меҳнат қилаётган иншоотда бугунгача 167 миллион 400 минг долларлик қурилиш-монтаж ва лойиҳа-муҳандислик-қидирув ишлари бажарилди. Жумладан, 1- ва 2-энергоблокларнинг пойдеворлари битирилиб, монтажга тайёр қилиб қўйилди. 1-энергоблок учун газ турбинаси, газ турбина генератори, трансформатор келтириб ўрнатилди. Аниқроқ тасаввур ҳосил қилиш учун ускуна ва қурилмаларни сотиб олиш ва келтириш ишлари 75 фоиз, қурилиш монтаж ишлари 25 фоиз, лойиҳа бўйича ишлар 95 фоизга бажарилиб, умумий бажарилган ишлар кўрсатикичи 68 фоизга етди. Иншоот тўлиқ ишга туширилса, йилига 6,7 миллиард кВт/с энергия ишлаб чиқарилади. Шартли ёқилғининг меъёрий сарфи 226,21 г.кВт.с ва табиий газ сарфи йилига 1,3 миллиард куб метр бўлган лойиҳанинг фойдали иш коэффициенти 57,4 фоизни ташкил этади.\n– Қурилиш жараёнида биринчи навбатда сифатга алоҳида эътибор қаратилмоқда, – дейди Тўрақўрғон иссиқлик электр станцияси қурилиши дирекцияси раҳбари Н.Насибалиев. – Сифат назорати ишлари буюртмачи ҳамда Япониянинг “ТЭПСКО” компанияси томонидан амалга оширилмоқда. Иссиқлик электр станциясининг 1-энергоблоки 2019 йилнинг декабрь ойида иш бошлайди. 2-энергоблок ва станциянинг тўлиқ ишга туширилиши 2020 йилнинг март ойига режалаштирилган.


1003 Ўқиш режими + -\nБу дунёдан уммат ғамида ўтган Пайғамбаримиз Муҳаммад соллаллоҳу алайҳи васалламга дуруду салавотлар бўлсин. Мана янги 1434 ҳижрий йилнинг рабиул аввал ойига ҳам етиб келдик. Ҳар йил ушбу ойга етганимизда, мен ўзимга савол бераман. Умматим деб ўзлигини унутган охир замон Пайғамбари, сарвари коинот бўлмиш Муҳаммад Мустафо соллаллоҳу алайҳи васалламга умматликни даъво қиламиз-у, лекин у кишини қанчалар таний олдик? Қай даражада сева олдик? Агар ҳозир сарвари олам ҳаёт бўлсалар, биз ўзимизнинг қай бир амалимизни у кишига кўрсата олардик?\nПайғамбаримиз соллаллоҳу алайҳи васаллам: «Сизлардан бирортангиз то мен унга ота-онасидан, боласидан ва барча одамлардан маҳбуб бўлмагунимча, иймони комил бўлмайди», деганлар. (Бухорий ва Муслим ривоят қилишган)\nИмом Муслим ва Имом Абу Довуд Уқба ибн Омир розияллоҳу анҳудан қилган ривоятда: «Биз суффада ўтирган эдик. Расулуллоҳ соллаллоҳу алайҳи васаллам олдимизга чиқдилар ва: «Сизлардан қай бирингиз ҳар куни эрталаб, Бутҳонга ёки Ақиққа бориб, Аллоҳга гуноҳ қилмасдан ва қариндошлик алоқасини узмасдан, катта ўркачли иккита туяни олиб келишни хоҳлайсиз?» дедилар. «Эй, Аллоҳнинг Расули, ҳаммамиз буни хоҳлаймиз», дедик. Шунда у Зот: «Албатта, сиздан бирингиз ҳар куни масжидга бориб, Аллоҳ азза ва жалланинг китобидан икки оятни таълим олмоқлиги, унинг учун иккита туядан яхшироқдир. Учтаси учтадан яхшироқдир. Тўрттаси тўрттадан яхшироқдир. Оятларнинг адади қанча бўлса, ўшанча туядан яхшироқдир», дедилар.\n05:15 / 29.12.2016 1842\n06:51 / 16.10.2016 1895\n05:17 / 13.12.2016 1705\n07:30 / 16.10.2017 1833


ЎзА - Маданият вазирлиги санъаткорларнинг шахсий ишларига аралашиш ваколатига эга эмас – вазирлик баёнот берди\nМаданият вазирлиги санъаткорларнинг шахсий ишларига аралашиш ваколатига эга эмас – вазирлик баёнот берди\nСўнгги пайтларда айрим санъаткорларнинг тўй ва тадбирларда карантин қоидаларини бузиш ҳолатлари афсуски учраб турибди. Шу муносабат билан, жамоатчилик томонидан, Маданият вазирлиги нега буни назорат қилмаяпти, қабилидаги саволлар, мурожаатлар келиб тушмоқда. Маданият вазирлиги ушбу масалада баёнот берди.\n“Албатта, Маданият вазирлиги ушбу хатти-ҳаракатларни маъқулламайди ва карантин қоидалари истисносиз ҳар бир шахс учун мажбурийлигини, уни бузганларга қатъий чора кўрилишини қўллаб-қувватлайди.\nБироқ, юртимизда яшаётган ҳар бир фуқаро, қандай касб эгаси бўлишидан қатъий назар маълум ҳуқуқ ва мажбуриятларга эга. Уларнинг шахсий ҳаётини назорат қилишга ҳеч кимнинг ҳаққи йўқ. Жумладан, Маданият вазирлиги ҳам санъаткорларнинг шахсий ишларига аралашиш ваколатига эга эмас. Вазирликнинг низом билан тасдиқланган фаолият чегаралари мавжуд бўлиб, ундан ташқарига чиқиш қонунан мумкин эмас. Шахснинг жамиятдаги хатоси ёки жинояти учун чора кўришга масъул бўлган органлар қонуннинг барча учун баробарлиги тамойилига асосланган ҳолда фаолият олиб борадилар.\nТабиийки, санъат аҳли миллионлаб мухлисларнинг нигоҳида ва диққат марказида бўлади. Лекин, бу унга қандайдир имтиёз эмас, аксинча улкан жавобгарлик ва масъулият юклайди. Маданият вазирлиги соҳа вакилларидан ўз ҳаёт ва фаолиятларида ушбу мезонга амал қилишларини сўрайди. Ўз навбатида, масъул идораларни белгиланган меъёрларни бузган санъаткорларнинг жавобгарликларини таъминлаш учун қонуний чоралар кўришга чақиради. Зеро, қонун барчага баробар!“, дейилади вазирлик баёнотда.


ТАҚДИРИ АЗАЛГА ИСЁН омонатга хиёнат демак – Yoshlar ovozi\n13.12.2018 Yoshlar ovozi\nЎтган йили қўшни қишлоқдаги тенгдошимиз Гўзалнинг вафот этгани ҳақидаги хабарни эшитиб, таажжубландим. Ақлим ожиз қолди: қандай қилиб, ахир, кечагина кўргандим-ку, туппа-тузук юрганди. Дугоналарига қараганда анча барваста, бироз жайдари ва куч-ғайратга тўла кўринадиган бу қизнинг тўсатдан вафот этиши менга жуда ғалати туюлди. Ўйлаб ўйимга етолмасдим…\nПешинга чиқарадиган бўлишди. Онам жанозага бориб келгач, чуқур ғамга ботди. Ўзига-ўзи алланималар деб ғулдирарди: “Тавба, ота-онаси, акасиям қизга жуда меҳрибон, оғзидан чиққанини муҳайё қиларди. Шундай эътибор оғушида яшаб ҳам нимадан бунча сиқилди экан? Нега ўзини осди? Гулдек қиз эди-я, бечора онаси адо бўлди…”.\nХуллас, Гўзал нима сабабдан жонига қасд қилгани аниқланмади, фақат эл олдида ота-онанинг боши эгилгани, хасталикка чалингани қолди, холос…\nЖаҳон соғлиқни сақлаш ташкилоти маълумотларига қараганда, дунё бўйича ҳар йили 5 миллионга яқин киши ўз ҳаётига нуқта қўяр экан. Шундан 350 минг нафари хитойлик, 55 минг нафари россиялик, 31 минг нафари америкалик, яна шунчаси япон… украин, француз ҳам кўп. Европа мамлакатларида суиқасд ҳолатлари қотилликдан тахминан уч баробар кўп учрайди. Ўзбекистонда бунчалик бўлмаса-да, ҳарқалай, жонига қасд қилаётган ҳамюртларимиз ҳақидаги хабарлар ижтимоий тармоқларда тез-тез тарқалмоқда.\nДавлатимиз раҳбари жорий йил\n27 июль куни жиноятчиликнинг барвақт олдини олиш борасидаги ишларнинг бугунги ҳолати, бу борада ички ишлар органлари ва бошқа давлат идораларининг масъулиятини янада ошириш, тизимда мавжуд муаммо ва камчиликларни бартараф этиш масалаларига бағишлаб ўтказган видеоселектор йиғилишида биринчи ярим йилликда\n2 минг 66 нафар юртдошимиз ўз жонига қасд қилганини таъкидлаганди.\nРеспублика “Оила” илмий-амалий тадқиқот маркази мазкур ҳолатни Ангрен ва Оҳангарон шаҳарлари ҳамда Юқори Чирчиқ, Паркент, Ўрта Чирчиқ, Оҳангарон, Янгийўл туманлари мисолида ўрганди. Аниқланишича, суициднинг 17 фоизи 1980 – 1989, 35 фоизи 2000 – 2004, 48 фоизи эса, 1990 – 1999 йилларда туғилганлар ҳиссасига тўғри келган.\nҲаёти сақлаб қолинганлар билан яқиндан суҳбатлар олиб борилди. Аксарият ёшлар атрофидагилар муомаласидан норозилиги, эр-хотиннинг бир-бирига ишончсизлиги, мобиль телефондаги турли суратлар, хабарномалардан таъсирлангани ёки севган инсони бевафолик қилгани туфайли худкушликни ечим сифатида танлаганини айтган.\nАслида юқоридаги важлар жуда оддий ва арзимасдир. Наҳотки, инсон онги шунчалик мўртлашиб, майда ижтимоий масалалар қаршисида ожизланиб қолган бўлса? Наҳот, ҳаёт дея аталмиш неъматдан бир зумда воз кечишга тайёр бўлсак?!\nИккинчи жаҳон уруши даврида фашистлар концлагерларида сақланган маҳбуслар ҳаёти ҳақида китобларда ўқиган, кинофильмларда кўрган киши инсон яшаб қолиш учун қандай азобларга дош берганига лол қолиши, шубҳасиз. Энди ўйлаб кўринг, ўша давр муаммолари олдида бугунги рўкач қилинаётган масалалар қанчалик аҳамиятли?\nИнсон бошига мусибат тушса, у албатта, вазиятдан чиқиш чораларини излайди. Баъзан имон-эътиқоднинг сустлиги, сабрсизлик туфайли шайтонга ҳай беролмай, алал-оқибатда дард-алам гирдобида ўз жонига қасд қилиши мумкин. Аслида эса, умр дея аталмиш омонатни асрай олмаслик мусибатдан халос этмайди, балки ундан-да катта мусибатга йўлиқтиради, холос. Чунки суицид Оллоҳ белгилаб қўйган тақдири азалга улкан исён демакдир.\n— Динимизда ўз жонига қасд қилиш қаттиқ қораланади, — дейди Ўзбекистон мусулмонлари идораси ходими Зайниддин Эшонқулов. — Аллоҳ таоло айтади:“…ўзларингизни ўлдирмангиз! Албатта, Аллоҳ сизларга раҳм-шафқатлидир” (Нисо сураси, 29-оят).\nАбу Ҳурайрадан ривоят қилинади, Расулуллоҳ айтадилар: “Ким заҳар ичиб ўзини ўлдирса, қиёмат кунида ўша заҳари қўлида, уни ичган ҳолда жаҳаннам оловида абадий қолади. Ким ўзини темир парчаси билан ўлдирса, ўша темир парчасини қорнига суққан ҳолида жаҳаннам ўтида абадий қолади. Ким тоғ тепасидан ташлаб ўзини-ўзи ўлдирса, жаҳаннамда ҳам шу хил азобга гирифтор бўлади. Ўзини бирор нарсага уриб ўлдирган кимса, дўзахга ўзини уриб азоблайди. Ўзини ўзи бўғиб ўлдирган кимса, жаҳаннамда ҳам ўзини бўғиб азоблайди” (Имом Бухорий ва Имом Муслим ривояти).\nНазаримизда, бу муаммонинг бош сабаби — маънавиятсизлик. Чунки онг тўйинмаган, қашшоқ бўлса, идрок қилиш, мулоҳаза юритиш нафақат қийин, балки имконсиздир. Ота-оналар фарзандлари илму маърифатига, юриш-туришию хатти-ҳаракатига эътиборли бўлса, уни моддий таъминлашгина эмас, маънан бойитишга ҳам аҳамият қаратса, нур устига нур бўларди.\nУмр барчамиз учун ўлчаб берилган неъмат. У кимнинг қай тарзда умргузаронлик қилишига боғлиқ. Ҳаётда чинакам бахтга эришиш мушкул, бу манзил олис, машаққатли. Аммо роҳати тотли. Бунга фақат ҳалол меҳнат, мақсад сари дадил одимлаш орқали эришиш мумкин. Ушбу бахт қасри эса, ранг-баранг гулларга, бахту саодатга бой. Ахир, қўшиқда ҳам бежиз куйланмаган-ку:\nЭркалар кенг бағрида тинчлик,\nфароғат бахш этиб,\nРанг-баранг гулларга тўлган зўр\nОтабек ИСРОИЛОВ, талаба\nХалқ таълими: вазиятни бир йилда ўнглаб бўлмайди →


Қаршига бекатлар керак бўлмай қолдими?... | KITAB.UZ\nҚаршига бекатлар керак бўлмай қолдими?…\nҚаршига бекатлар керак бўлмай қолдими?\nҚарши шаҳридаги марказий кўчаларда замонавий бекатлар қурилаётганига гувоҳмиз.\nБу албатта шаҳримиз ҳуснига кўрк бағишлайди.\nАммо бундан бир неча йил олдин қурилган бекатлар қай аҳволда?\nҚаровсиз ва яроқсиз бекатлар олдида кўзни юмиб ўтайликми?\nШаҳар марказидаги Амир Темур кўчасида жойлашган айрим бекатлар ҳеч кимга керак бўлмай қолди шекилли бугун мутлақо яроқсиз ҳолга келтирилди.\nКатта ойналари синган, атрофи қўрқинчли ҳолга келиб қолган бу бекатлар жойлашган кўчалардан раҳбарлар ўтмайдими?\nАмир Темур кўчасидаги чиқинди уюмларини ким тозалайди?\nҚаршига бекатлар керак эмасми?\nКаналга уланиш: https://t.me/nasafnewsuz


Статистика » "Оқдарё овози" газетаси\nЎзбекистон Республикаси Президентининг ПФ-5655-сон Фармони билан тасдиқланган "Ўзбекистон Республикасида 2022 йилда аҳолини рўйхатга олишни ўтказиш концепцияси"да тадбирни ўтказиш усули асосларини ишлаб чиқиш назарда тутилган.\nШунга кўра, мамлакатимизда аҳолини рўйхатга олиш тадбирини ўтказишнинг энг қулай усулини жорий этишда авваламбор ҳалқаро амалиётни чуқур ўрганиш ва мазкур амалиётлар натижаси бўйича тегишли хулосаларни чиқариш ҳозирги кундаги долзарб масала ҳисобланади.\nII. Идоравий маълумотлардан\n- идоравий (аҳоли регистри) маълумотлар таркиби турличалиги сабабли давлатлараро солиштиришда қийинчликларга дуч келинади;\nМазкур усулдан 2010 йил аҳолини рўйхатга олиш даврида Шимолий Америка минтақасидан 33 % давлатлар ва Европа минтақасидан 23 % давлатлар фойдаланган. Хусусан, Голландия, Исландия, Жанубий Корея, Норвегия, Швеция, Словения, Дания ва Финландия давлатлари шулар жумласидан.\nғз ўрнида, 2020 йил аҳолини рўйхатга олиш даврида Шимолий Американинг 33 %, Европанинг 32 %, Лотин Америкасининг 5 %, Африка ва Осиёнинг 4% давлатлари идоравий маълумотлардан фойдаланиш усулидан фойдаланиши режалаштирилмоқда.\n- анъанавий усулга нисбатан респондент-лар учун юкламанинг камлиги;\n- идоравий (аҳоли регистри) маълумотлардаги камчиликларни сўровнома тўлдириш орқали олинган маълумотлар билан тўлдирилади;\n- бошқа идоравий маълумотлар (солиқ, ижтимоий, ишсизлик ва бошқа) базаси бўлиши талаб этилади.\n- идоравий (аҳоли регистри) маълумотлар билан сўровнома натижаси бўйича шакл-лантирилган маълумотлар орасида фарқлар келиб чиқиши натижасида маълумотларни қайта кўриб чиқиш талаб этилади.\nМазкур усулдан 2010 йил аҳолини рўйхатга олиш даврида Европа минтақасидан 27% давлатлар ва Осиё минтақасидан 16% давлатлар фойдаланган. Хусусан, Латвия, Испания, Швецария, Истония, Литва, Германия, Польша, Израил, Туркия, Лихтенштейн, Сингапур, Италия, Чехия, Монако давлатлари шулар жумласидан.\nғз ўрнида, 2020 йил аҳолини рўйхатга олиш даврида Шимолий Американинг 33%, Осиёнинг 27% ва Европанинг 26% давлатлари идоравий маълумотлардан фойдаланиш усулидан фойдаланиши режалаштирилмоқда.


Парвинанинг ҳикояси – SEN.UZ\nКуни кеча Парвина ботаника ва инглиз тили имтиҳонларини муваффақиятли топшириб, 7-синфга ўтди. У бажонидил мактабга қатнайди, эндиликда уйда қолиб ўқиши керак бўлган вақтлар ортда қолди.\nПарвина юрак нуқсони билан туғилган. Унинг биринчи операцияси ўзбекистонлик кардиожарроҳлар томонидан амалга оширилди. Иккинчи операцияни эса шифокорлар чет элда қилдириш зарур, деб айтишди. Лола Каримова-Тилляеванинг «Sen Yolg'iz Emassan» Фонди кўмаги билан 2015 йил декабр ойида қизалоқнинг юраги Тошкентда франциялик кардиожарроҳлар томонидан операция килинди.\nПарвина ҳозир ўн тўрт ёшда, унинг энг катта орзуси келажакда шифокор бўлиш.\n"Sen Yolg'iz Emassan" Фондининг молиявий кўмаги билан шу кунга қадар франциялик кардиожарроҳлар томонидан ўзбекистонлик кам таъминланган оила фарзандлари ва Меҳрибонлик уйи тарбияланувчиларига 110дан ортиқ мураккаб юрак операциялари бажарилди, улардан 20 таси Франциянинг Нант шаҳридаги клиникада амалга оширилди.


Июнь воқеаларининг уюштирилишидан кўп кучлар манфаатдор бўлган, айниқса бундан наркобизнес вакиллари ва криминал гуруҳларнинг манфаати катта эди. Бу ҳақда Қирғизистоннинг собиқ президенти Роза Ўтунбаева Озодликнинг қирғиз хизматига берган суҳбатида билдирди.\nЎтунбаева фикрича, наркотрафикда иштирок этаётган гуруҳлар 2010 йил июнида мамлакат жанубида содир бўлганга ўхшаш воқеалардан фойдаланиб қоладилар.\n“Улар чегараолди ҳудудларида вазият беқарор бўлиб турган пайтда катта партия молларини ўтказиб олар эканлар. Бу ҳақда кўпчилик гапирган”, деди собиқ президент.\nЎтунбаева ўзи бошқарган Муваққат ҳукумат 10 йил аввалги воқеалар уюштирилган, деб ҳисоблашини айтди. Унинг эътирофича, 2010 йил июнь воқеаларининг келиб чиқишида наркобизнес вакилларидан ташқари собиқ президент Бакиев тарафдорлари, хусусан, уни ёқлаган ҳуқуқ-тартибот идоралари вакилларининг, ўзбек миллатига мансуб айирмачиларнинг ҳамда учинчи кучларнинг роли бўлган.\nАйни пайтда собиқ президент Ўш воқеаларида учинчи кучлар иштироки ҳақида етарли ҳужжатга эга эмаслигини, бу ҳақда Ўзбекистоннинг аввалги президенти Ислом Каримов кўп гапирганини қўшимча қилди.\nЎш воқеалари чоғида Ўзбекистоннинг ўша пайтдаги президенти билан қилган суҳбатини ёдга олар экан, Ўтунбаева Ислом Абдуғаниевич (Каримов – таҳр.) унга: “Мен чегарани қаттиқ ушлаб, тўсиб турай, бизда ҳам ёрдамга бормоқчи бўлган миллатчилар кўп, мен бу тарафни тутиб тураман, сиз эса у тарафни ўзингиз ҳал қилинг”, деганини эслади.\nҚирғизистон жанубида 2010 йил 10 июнида бошланган воқеаларга бугун 10 йил тўлди. Ўша пайтда, расмий маълумотларга кўра, 442 киши нобуд бўлган, 2000 чоғли одам тан жароҳати олган. Қурбонларнинг 295 нафарини ёки 70 фоизини ўзбеклар, 123 нафарини ёки 29 фоиздан ортиқроғини эса қирғиз миллатига мансуб кишилар ташкил қилган. Шунингдек, июнь воқеалари чоғида 1 рус, 1 покистонлик ва 1 уйғур ҳам ҳалок бўлган.


Шавкат Мирзиёев видеоселектор ўтказди: минглаб гектар ер майдонлари талон-торож бўлган » Sangzor.uz - Инновацион ахборот портали\nSangzor.uz » Сиёсат » Шавкат Мирзиёев видеоселектор ўтказди: минглаб гектар ер майдонлари талон-торож бўлган\nЎзбекистон Республикаси Президенти Шавкат Мирзиёев раислигида 15 октябрь куни давлат кадастрларини юритишнинг янги тизимини самарали ташкил этиш масалалари бўйича видеоселектор йиғилиши ўтказилди.\nМамлакатимизда ер ажратиш ва давлат кадастри соҳасида бир неча ўн йиллар мобайнида тизимли муаммолар тўпланиб қолгани сир эмас. Тартиб-интизом, ҳисоб-китоб бўлмагани сабабли минглаб гектар ерлар талон-торож бўлиб кетган. Бу соҳадан аҳоли ҳам, тадбиркорлар ҳам норози эди.\nШу боис жорий йил 7 сентябрда «Ер ҳисоби ва давлат кадастрларини юритиш тизимини тубдан такомиллаштириш чора-тадбирлари тўғрисида» Президент фармони қабул қилинди. Ушбу ҳужжатда соҳани илғор тажриба асосида ислоҳ қилиш, янгича бошқарув тизимини жорий этиш, ернинг ҳисобини тўлиқ юритиш ва рақамлаштириш бўйича комлекс вазифалар белгиланди.\nЎзбекистон Республикаси Ер ресурслари, геодезия, картография ва давлат кадастри давлат қўмитаси негизида Ўзбекистон Республикаси Давлат солиқ қўмитаси ҳузуридаги Кадастр агентлиги ташкил этилди. Ер ҳисоби ва давлат кадастрларини юритиш вазифаси мазкур агентликка, ерлардан самарали фойдаланишни таъминлаш ва назорат қилиш функциялари Қишлоқ хўжалиги вазирлигига ўтказилди.\nЯнги тизимга кўра Кадастр агентлиги Солиқ қўмитаси таркибида ташкил этилгани бежиз эмас. Чунки бу соҳада солиқ базасини кенгайтириш учун катта захира бор.\nМисол учун, яқинда Бўстонлиқ, Фурқат, Косон туманлари ва Урганч шаҳрида ўтказилган ўрганишларда жами 2 мингдан ортиқ кўчмас мулк объекти кадастр ва солиқ базаларида ҳисобга олинмагани аниқланган.\nШундай ҳолат ер майдонларида ҳам бор. Масалан, хатловлар натижасида 66 туманда 150 минг гектар қўшимча қишлоқ хўжалиги ерлари, шундан ҳисоботларга киритилмаган 28 минг гектар суғориладиган экин майдони борлиги аён бўлган. Умуман, 113 туманда ер фонди тоифалари ва турларининг аниқ ҳисоб-китоби бўлмагани оқибатида кўплаб захиралар йўқотилмоқда.\nЙиғилишда янги тизим асосида ишни ташкил этиш учун биринчи галда ер ҳисобини жойига қўйиб, тўлиқ шакллантириб олиш зарурлиги таъкидланди.\n— Кадастр ва ер ҳисобини юритиш соҳасидаги қонун ҳужжатлари эскирган. Улар мураккаб, тушунарсиз ёзилган. Бу эса коррупцияга йўл очиб берган. Бугун тизим тамомила ўзгариши керак. Асосий мақсад ер ҳисобини аниқ юритиш, бу борада адолатни таъминлашдир, — деди Президент.\nҚорақалпоғистон Республикаси ва вилоятлар раҳбарларига барча қишлоқ хўжалиги туманлари бўйича ер кадастр ҳужжатларини тайёрлаб, Миллий геоахборот тизимига киритиш юзасидан кўрсатма берилди. Энди ҳокимларнинг ер ажратиш тўғрисидаги қарорлари мазкур геоахборот тизимига киритилмагунича ҳақиқий ҳисобланмайди.\nШунингдек, Кадастр агентлиги билан солиқ идораларининг маълумотлар базасини бирлаштириб, фойдаланишдаги ер ва объектларни ҳисобга олиш ҳамда солиқ шакллантириб бориш вазифаси қўйилди.\nБугунги кундаги ўрмон хўжалиги кадастри 1987 йилдан буён янгиланмагани кўрсатиб ўтилди. Ундан бери ўтган даврда табиий йўл билан янги ўрмонлар пайдо бўлган. Шу боис Ўрмон хўжалиги давлат қўмитасига ўрмонзорларни тўлиқ хатловдан ўтказиш бўйича топшириқ берилди.\nТизимдаги муаммолардан бири шуки, 340 мингта объектнинг кадастр қиймати белгиланмаган. Шундан 200 мингдан зиёд объект бўйича солиқ ҳисобланмаяпти. Бундан ташқари, 1 миллиондан ортиқ уй-жойнинг кадастр ҳужжати йўқ.\nШу муносабат билан Президент кўчмас мулк кадастри ҳисобини тўлиқ шакллантириш зарурлиги, бу солиқ солиш базасини кенгайтиришда муҳимлигини таъкидлади. Ундан келадиган маблағлар тўлиқ маҳаллий бюджетга тушади ва улар ҳисобидан ижтимоий масалаларни ҳал этиш мумкин.\nҚурилишдан бино-иншоотнинг кадастр жилдини тайёрлашгача бўлган босқичларда ундириладиган тўловлар асослилигини ўрганиб, уларни камайтириш ва жараёнларни соддалаштириш бўйича топшириқ берилди.\nЕр солиғи ҳисоблаш тизимини ҳам тубдан қайта кўриб чиқиш кераклиги айтилди. Хусусан, вилоят марказларига яқин, сув таъминоти яхши бўлган ҳудудларда ҳам, ҳосилдорлиги паст жойларда ҳам ер солиғи деярли бир хилда ҳисобланади.\nМутасаддиларга ерларнинг ҳақиқий қийматидан келиб чиқиб солиқ ҳисоблаш, бунда оширилган ва камайтирилган коэффициентларни қўллаш тизимини жорий этиш бўйича топшириқ берилди. Шу мақсадда халқаро экспертлар жалб қилиниб, объектларнинг бозор қийматини аниқлаш тартиби 4 та туманда синовдан ўтказилиши белгиланди.\nЙиғилишда ер участкасига бўлган ҳуқуқни давлат рўйхатидан ўтказмаслик ёки ерларни ўзбошимчалик билан эгаллаб олиш муаммосига ҳам тўхталиб ўтилди.\nҚайд этилганидек, биргина жорий йилда 50 мингга яқин ҳолатда 11 минг 200 гектар ер ўзбошимчалик билан эгалланган, шундан 3 200 гектарда ноқонуний уй-жой қурилган. Буларнинг 99 фоизи суғориладиган, унумдор қишлоқ хўжалиги ерлари.\nАграр ерларни назорат ва экинларни мониторинг қилиш мақсадида ҳар бир туман дрон билан таъминланиши айтилди. Бундан ташқари, космосдаги сунъий йўлдошлар орқали кузатувдан фойдаланиб, ноқонуний қурилмаларни тезкор аниқлаш ва қурилишни илк босқичидаёқ бартараф этиш имконини берадиган ахборот тизими йўлга қўйилади. Бу дастлаб айрим вилоятларда синовдан ўтказилади.\nБарча вилоят, туман ва шаҳарларнинг маъмурий чегараларини аниқлаш ишларини шу йил якунига етказиб, маҳаллий кенгашларда тасдиқлаш вазифаси қўйилди. 2 мингдан зиёд номсиз кўчалар, 1 миллиондан ортиқ рақамсиз уйлар борлиги қайд этилиб, тегишли кўрсатмалар берилди.\nМаълумки, юртимизда 21 турдаги давлат кадастри мавжуд. Лекин бугунги кунда 9 та кадастр бўйича маълумотлар 50 фоизга ҳам етмайди. Оқибатда ерларни аукционга чиқариш учун турли идоралар жойига чиқиб ўрганишга, алоҳида-алоҳида хулоса беришга мажбур ва унга 2 ой атрофида вақт кетмоқда.\nХусусан, фақат шаҳарлараро автомобиль йўллари бўйича кадастр мавжуд бўлиб, ички йўллар бўйича бирорта ҳудудда кадастр тасдиқланмаган. Шу боис бу борадаги кадастрни тўлиқ ҳужжатлаштириб, Миллий геоахборот тизимига киритиш вазифаси белгиланди.\nСоҳадаги ислоҳотларни самарали амалга ошириш учун Кадастр агентлигининг барча бўғинларини малакали кадрлар билан тўлдириш, янги тизим мазмуни ва тартиби бўйича ўқитиш муҳимлиги таъкидланди. Жойлардаги кадастр бўлимларининг моддий-техник таъминоти ва меҳнат шароитларини яхшилаш юзасидан ҳам кўрсатма берилди.\n— Умуман айтганда, ҳар бир ҳоким ва сектор раҳбарлари ер ҳисобини тўғри йўлга қўйиш, ерни кўз қорачиғидай асраш ҳудудларнинг иқтисодий юксалишига хизмат қиладиган асосий омиллардан бири эканини англаб етиши лозим, — деди Шавкат Мирзиёев. — Бу орқали учта муҳим масалани, яъни, ердан самарали фойдаланишни, фуқаролар ва хўжалик юритувчи субъектларнинг мулк ҳуқуқини ва дахлсизлигини таъминлашни ҳамда солиқ базасини кенгайтириб, бюджет даромадига қўшимча захиралар шакллантиришни ҳал қилган бўламиз.\nВидеоселектор йиғилишида мутасаддилар ер ва кадастр ҳисобини тўғри йўлга қўйиш орқали натижадорликни таъминлаш чоралари юзасидан ҳисобот берди.\n“Темир интизом” ҳаммамиз учун энг биринчи масала бўлиб қолиши керак — Президент\nПрезидент АКТни қўллашига қараб раҳбарларнинг ойлик мукофот пулларини кўриб чиқиш топшириғини берди


Оқ бўлиш ҳақида гапирадиган бўлсак, бу жуда ҳам оғир нарса. Ота-онасига азият бериб, уларга оқ бўлган инсонга дунёю охиратда бирқанча азобу уқубатлар билан жазо берилади. Уламолар айтишича, ота-она тили билан “Оқ қилдим!” дейиши шарт эмас экан. Уларнинг қалби оғриса, фарзанддан қаттиқ ранжишса ҳам оқ тушар экан. Шунинг учун, Аллоҳга ва охират кунига ишонадиган ҳар бир банда бу борада жуда эҳтиёт бўлиши керак. Чунончи, яхши яшаш, фаровон ҳаётга эришиш ва шу каби ҳавойи нарсаларни деб чет элларга кетиб қолиб, ота-онасини йиллаб қаровсиз, меҳрга муҳтож ҳолида ташлаб кетиш жуда ҳам номаъқул ишдир. Бу ҳам оқ бўлишнинг бир кўриниши ҳисобланади.


Халқаро янгиликлар, 01 май 2006\n19 сентябр 2019, Тошкент вақти: 20:38\nРасмий Теҳрон¸ расмий Бағдоднинг: "Эрон артиллерияси¸ Ироқ чегара ҳудудини ўққа тутмоқда"¸ - деган баëнотини рад қилди.\nИроқ Мудофаа вазирлиги якшанба куни Эрон харбий кучларининг курд исëнчиларини қуваëтиб Ироқ ҳудудига кирганлигини айтган эди.\nАл Жазира телеканалига кўра, Эрон Ироқ чегарасидаги харбий қўшинлари сонини оширган.\nҲиндистон расмийларига кўра Кашмир вилоятида 22 нафар ҳинд¸ мусулмон жангарилари томонидан ўлдирилган¸ беш кишига тан жароҳати етказилган.\nЖангарилар билан тўқнашувда яраланган Шарма гапиради:\n"Улар бизни уйдан судраб чиқаришда ва қишлоқ оқсоқолининг уйида тўпланишни буюришди. Йигирма киши оқсоқол уйига йиғилдик. Ана шундан кейин улар бизга қараб ўт очишди", - деди воқеа гувоҳи.\nҲиндистон ички ишлар вазири Шри Пракашнинг бу борадаги фикри мана бундай:\n"Воқеа Кашмирнинг Додо қишлоғида юз берди. Биз 22 кишининг ўлдирилганидан ҳабар топдик. Юз берган даҳшатли воқеани қоралашга сўз топа олмаяапман. Мен Жамму ва Кашмир аҳолисини ва бутун мамлакат ҳалқини осойишталикка чақираман. Бундай фожеалар мамлакатимиз ва қолаверса Жамму ва Кашмирнинг тинчликка интилишини тўхтата олмайди", - деди Ҳиндистон ички ишлар вазири.\nРасмий Теҳрон Эрон ядровий дастури атрофида вужудга келган бўҳрон юзасидан музокораларни фақат халқаро атом энергияси агентлиги билан олиб боришини билдирди.\n"Агар халқаро атом энергияси агентлиги Эрон ядровий дастури фақат агентлик доирасида мухокама қилинишига ваъда берса биз агентлик билан тўла маънода ҳамкорлик қилишга тайëрмиз", - деди Эрон ТИВ вакили.\nЭрон миллий ҳавфсизлик кенгаши раҳбари Али Ларижоний гапларида ҳам муроса оҳанги бор.\n"Бизнинг дастуримиз аниқ. Эрон ядро энергияси ишлаб чиқаришнинг бутун даврий жараëнини йўлга қўймоқчи. Бу аниқ дастур борасида биз халқаро атом энергияси агентлиги билан музокора олиб боришга тайëрмиз. Аммо бир шарт бор¸ бу музокоралар босим остида ўтказилмаслиги керак”, - деди Ларижоний.\nИордан дарëсининг ғарбий соҳилида жойлашган Тулкарм шаҳрида Исроил харбийлари бир фаластинлик аëлни отиб ўлдиришди.\nЎлдирилган аëлнинг икки қизи ярадор бўлди.\nВоқеа Исроил харбийлари ўтказаëтган рейд пайтида юз берди.\nИсроил ҳарбийлари рўй берган воқеа юзасидан таассуф билдиришди ва тергов олиб борилишини ваъда қилишди.\nИсроил харбийларига кўра¸ рейд чоғида "исломий жиҳод" гуруҳининг бир фаоли қўлга олинган.\nПолша мудофа вазири Радослав Сикорский Болтиқ денгизи ҳудудидан ўтадиган шимолий газ қувури лойиҳасини танқид қилди.\nВазир бу борада Москва билан келишувни имзолаган Германияни Полша манфаатларини чеклаб ўтганликда айблади.\nРоссиянинг кўпгина шаҳар қишлоқларида биринчи май намойишлари ўтди.\nМосквадаги намойишда қатнашган Россия кимуннистлари етакчиси Геннадий Зюганов гапиради:\n"Яратган биз билан бирга¸ қуëш чарақлаб турибди. Бу Москвадаги энг ажойиб кун", - деди Россия комунистлари сардори.\nУкраина пойтаҳти Киевда ҳам коммунистлар намойиш ўтказишди.\n"Ғалаба биз томонда, яшасин Совет Иттифоқи", - деб ҳайқиришди намойиш иштирокчилари.\nКиевда ўтказилган биринчи май намойиши иштирокчиси капитализмга қарши шиорни кўтариб турди.\n"Коммунистлар ишчилар манфатларини ҳимоя қилишади¸ капиталистлар фақат арзон ишчи кучини ҳохлашади", - деди биринчи май намойиши иштирокчиси.\nОсиë қитъасидаги Камбоджа давлатида ҳам биринчи май намойишлари бўлиб ўтди.\nПномпен шаҳрида ўтган намойишда Камбоджа мухолифати етакчиси Сем Рейнси гапиради.\n"Бу ишчилар қўлга киритган катта ғалабадир. Ҳукумат меҳнаткашларнинг намойиш ўтказишини истамади аммо биз ишчилар хоҳишини бажо келтириб юриш ўтказдик. Иш шароитларини яҳшилаш¸ ойликлар оширилиши ва иш кунининг қисқартирилишини талаб қилмоқдамиз".\nНомаълум шахслар Ироқ пойтахти Бағдоддан жануб томонда бир полиция ходими ва унинг укасини ўғирлаб, иккисини қатл қилди.\nШунингдек, Бағдод ғарбидаги Ғазалия туманида йўл четига ўрнатилган бомба портлагани оқибатида Ироқ полициясининг бир ходими нобуд бўлди, икки нафари яраланди.\nАҚШ президенти Жорж Буш Ироқда оғир курашлар ҳали олдинда эканини айтди.\n“Ироқда оғирроқ курашлар, қурбонликлар ва жанглар ҳали яна бўлади. Сўнгги кунларда эркинлик душманларига қаттиқ зарба берилди ва биз ғалаба сари қадам ташлаяпмиз. Ироқ раҳбарлари Ироқ халқи учун демократик ҳукумат тузиш йўлида пойдевор яратдилар”, – деди ўзининг одатдаги радиомурожаатида АҚШ президенти Жорж Буш.\nБишкекнинг Алатў майдонида минглаб одам намойиш ўтказди.\nУлар Қирғизистон ҳукуматидан жиноий унсурларнинг ҳокимиятга таъсирини тўхтатишни талаб қилдилар. Айрим намойишчилар Қирғизистон президенти Қурманбек Бакиевга қарши шиорлар билан чиқиб, унинг истеъфосини талаб қилдилар. Бошқалар эса конституцион ислоҳотлар ўтказиш орқали президент салоҳиятларини камайтиришни талаб қилдилар. Норозилик намойиши элликка яқин мухолифат партиялари ва ноҳукумат ташкилотлари уюшмаси - Демократик кучлар иттифоқи томонидан уюштирилди.\nМухолифат раҳбарларидан бири Кубатбек Байболов ҳукуматни халқ умидини рўёбга чиқармаётганликда айблади:\n“Йўқолсин порахўр ва коррупциянерлар. Бизни ҳукумат ишлашига халал бераётганликда айблашяпти. Бу ҳукумат ўз фаолиятини бошлаганига атиги бир йил бўлгани ва бу вақт давомида халқ ҳаётини яхши томонга ўзгартириб бўлмаслигини биз тушунамиз. Аммо бу ҳукумат одамлар умидларини пучга чиқармоқда”.\nБош вазир Феликс Қулов намойиш иштирокчиларига мурожжат қилиб, уларни тарқалишга чақирди.\nАфғонистондаги Хилманд вилоятида ракета ҳужуми уюштирилди.\nРасмийларга кўра, Бағрон туманида уюштирилган ҳужум оқибатида уч нафар полиция ходими нобуд бўлган. Айни пайтда, Ғарб ахборот агентликларига кўра, Хилманд вилоятининг Кайаки туманида толиблар жанггариси, деб гумон қилинган икки шахс хавфсизлик кучлари томонидан отиб ўлдирилган.\nАфғонистон жанубида жойлашган Зобул вилоятида ҳиндистонлик мутахассис ва унинг афғонистонлик ҳайдовчиси 28 апрел куни ўғирлаб кетилган эди.\nШанба куни Толиблар матбуот вакили Қори Муҳаммад Юсуф ҳиндистонлик мутахассисни “Америка жосуси” эканликда айблади. Юсуф агар Афғонистонда ишлаётган барча ҳиндистонлик 24 соат ичида мамлакатни тарк этмаса, гаровдагиларни қатл этишга таҳдид қилди. Деҳлида Ҳиндистон Ташқи ишлар вазирлиги, ҳозирга қадар толиблар билан алоқа ўрнатилмаганини билдирди.\nМиср президенти Хусни Муборак қирол Абдуллоҳ билан музокара олиб бориш учун Иорданиянинг Ақаба курорт шаҳрига борди.\nШу ҳафта Мисрда террор ҳужумлари уюштирилган эди. Икки давлат раҳбарлари сўзлашуви чоғида минтақадаги хавфсизлик вазияти билан боғлиқ масалалар кўрилади. Хабарларга кўра, Муборак ва Абдуллоҳ Фаластинга ёрдам кўрсатиш масаласини ҳам муҳокама қилади.\nАҚШ ҳукумати Савдо соҳаси бўйича навбатдаги йиллик ҳисоботини эълон қилди.\nУнда Хитой ва Россия Америка маҳсулотларини қароқчилик йўллари орқали ишлаб чиқараётгани танқид қилинган. Ҳисоботга кўра, дунёнинг 13 давлати АҚШнинг “Интеллектуал мулк ҳуқуқлари тўғрисида”ги қонунини бузмоқда. Улар орасида Украина, Исроил, Ливан, Туркия, Венесуэла, Россия ва Хитой ҳам бор. АҚШда ишлаб чиқилган асосан компакт диск маҳсулотлари Интернет орқали ўғирланиб мазкур давлатлар бозорларида ноқонуний равишда сотилмоқда.\nШанба куни Покистон икки минг 500 километр масофага уча оладиган “ҳаво-ҳаво” русумидаги ракета синовини муваффақиятли ўтказди.\n“Hatf VI” деб номланган мазкур ракетага ҳам оддий ҳам ядровий каллаклар ўрнатиш мумкин. Бош вазири Шавкат Азизга кўра, минтақада тинчликни сақлаш учун Покистон вақти-вақти билан ўзининг ядро қудратини текшириб туриши лозим.\nПокистон ҳукумати 2003 йилда қамалган олимни озодликка чиқарди.\nФарруқ Аҳмад ядро технологияси ва ундан фойдаланиш ҳақидаги маълумотларни Ливия, Шимолий Корея ва Эронга етказишда ёрдам берганлик айби билан озодликдан маҳрум қилинган эди. Шунингдек, Фарруқ Аҳмад ядро технологияси қора бозорга чиқишига алоқадор эканини 2004 йил феврал ойида очиқ тан олган Абдул Қодир Хоннинг ҳамкасби бўлган.\nХитой ҳукумати парранда гриппи билан касалланган одамлар борлиги ҳақидаги маълумотларни яшираётгани ҳақида АҚШ оммавий ахборот воситаларида берилган хабарларни рад этди.\nАҚШда чиқадиган “Wall Street Journal” газетаси 27 апрел кунги сонида Хитойдаги номи ошкор этилмаган манбага асосланиб Хитой ҳукумати парранда гриппи билан оғриган одамлар ҳақидаги маълумотларни ошкор қилмаган, деган хабар тарқатган. Маълумотларга кўра, ўтган ҳафта Хитой соғлиқни сақлаш вазирлиги айрим маҳаллий мутасаддиларни одамлар ўпка шамоллаши каби касалликка чалингани ҳақида ўз вақтида ҳисобот бермагани учун танқид қилган. Айтилишича, Хитойда ҳозирга қадар 18 одам парранда гриппи ибан оғриган. Улардан 12 нафари нобуд бўлган.\nИталиянинг “ANSA” ахборот агентлиги собиқ Касаба уюшмалари етакчиларидан бири Франко Маринини Сенат раиси этиб сайланганини билдирди.\nАйни пайтда, қайта тузилган коммунистик партия раҳбари Фаусто Бертинотти Италия Парламентининг қуйи палатаси раиси лавозимига сайланди.\n66 яшар Бертинотти тўртинчи давра овоз беришда кўпчили овозини олишга муваффақ бўлган. Уларни бу лавозимларга яқинда Бош вазир вазифасини қабул қилиб оладиган Романо Проди номзод қилиб кўрсатган.\nАҚШ президенти Жорж Буш Эроннинг ядровий дастури масаласида юзага келган бўҳрон дипломатик ва тинч йўллар орқали ҳал этилишини хоҳлашини билдирди.\nАҚШнинг БМТдаги элчиси Жон Болтон эса Эрон Хавфсизлик Кенгаши талабини бажариш учун ҳеч нарса қилмади, деди.\nЛондонда Британия Ташқи Ишлар вазири Жэк Строу ўз мамлакати Хавфсизлик кенгашидан Эронга босимни кучайтиришни талаб қилишини айтди.\nБМТ қошидаги Халқаро атом энергияси агентлиги Эрон 30 кун ичида уранни бойитиш ишларини тўхтатиш ҳақидаги Хавфсизлик кенгаши талабини бажармагани ҳақида ҳисобот берди.\nҲужжатда билдирилишича, Эрон ядровий қурол яратишга уринаётганини аниқлашга ҳаракат қилган агентлик вакиллари билан Теҳрон расмийлари тўлиқ ҳамкорлик қилмаган. Халқаро атом энергияси агентлиги ҳисоботида Эронда атом станциясида ёқилғи сифатида ишлатишга яроқли бўлган даражада уранни бойитилгани билдирилади.\nРоссия Ташқи ишлар вазири Сергей Лавров Халқаро атом энергияси агентлиги хисоботи Эроннинг ядровий дастури борасида юзага келган бўҳронни ҳал этишда халқаро ҳамжамиятга муштарак позиция ишлаб чиқишида ёрдам беришини айтди.\nСофияда ўтказилган НАТОга аъзо давлатлар Ташқи ишлар вазирлари йиғилишидан кейин сўзлаган Лавров агар Эрон халқаро ҳамжамият талабини бажармаса, Эронга нисбатан санкция жорий этилишига Россия вето қўйиши ёки қўймаслиги тўғрисида ҳеч нима демади.\nСобиқ Эрон президенти Акбар Хошимий Рафсанжоний Эроннинг ядровий дастури юзасидан музокара олиб борган давлатларни қайта сўзлашув бошлашга даъват қилди.\nТеҳронда жума намози пайтида сўзлаган Рафсанжоний ўша давлатларни ҳам Эрон ҳам Ғарб давлатлари манфаатига путур етказадиган қарор қабул қилиб, минтақада беқарор вазият юзага келтирмасликка чақирди.\nРафсанжонийдан бир оз олдин Эрон президенти Маҳмуд Аҳмадийнажод Теҳрон расмийлари уранни бойитиш ишларини тўхтатиш ҳақидаги халқаро ҳамжамият талабини бажармаслиги айтган эди.\nБМТ қошидаги Халқаро атом энергияси агентлиги шу дамларда Хавфсизлик кенгашига Эрон ядровий дастури бўйича хисобот бериши белгиланган.


ИСИРИҚ ТУТАГАНИДА...ЎҒРИ ҚАЙТАДИ » MUZAFFAR.UZ\nШундай пайтда ҳокимият ёрдам бериб, электр чироғи олиб келинди-ю, бу ҳуддуда ҳам ҳаёт сал-пал жонлана бошланди.\nАлбатта, Узоқназар чол шунчаки савоб иш қилмаётганини туяга чиқмасдан ҳам олти чақирим нарини кўриб турадиган қишлоқдошлар фаҳмлаб улгуришганди. Зеро, кейинги пайтларда янги қурилишлар томондан майда-чуйда ўғирликлар содир бўлмоқдайди. Ҳатто устанинг ўзи ҳам алюмин офтобаси-ю, иккита терак тўсинидан айрилиб қолгач, шикоят қилавериб-қилавериб, нақ ўн кун ҳамманинг жонига тегганди. Демак, устага қоровул керак. Ахир бирон жон яшаб турган уйга хашаки ўғрилар яқин йўламаслиги ўз-ўздан аён-ку.\nКўрилган: 1 657\nДЕРАЗАДАН КИРГАН ЎҒРИ\nЧоп этилган: 26-12-2019, 22:35\nЧоп этилган: 26-07-2019, 06:24\nЧоп этилган: 22-04-2020, 19:11


Сиркадаги дин ва дунё манфаатлари ҳикмати - Hidoyat.uz\nАсосий саҳифа Мақолалар Сиркадаги дин ва дунё манфаатлари ҳикмати\nЧоп этилди Iyun 22, 2019 Сиркадаги дин ва дунё манфаатлари ҳикматиda fikr bildirishni o'chirish\nОйша (розияллоҳу анҳо) ривояти: «Расулуллоҳ (соллаллоҳу алайҳи ва саллам)дедилар: “Сирка бўлган уй ҳувиллаб қолмайди”». Яъни, “одамсиз, бўшаб қолмайди”, дегани. Сирка жуда фойдаси мўл нонхўракдир. Аллоҳ таолонинг қуйидаги ояти тафсирида бундай дейилган: «Хурмо ва узумларнинг меваларидан эса, май ва гўзал ризқ олурсиз» (Наҳл, 67). Бу албатта сиркадир, унда дин ва дунё ишлари учун манфаат бор. Ҳадисда “Сиркаси бўлган уй ҳувиллаб қолмайди” дейилган, демак, бу уй дин ва дунё ишларидан бўшаб қолмайди. Чунки сирка совуқлик бўлиб, шаҳват ҳароратини ўчиради, уни кесади. Умра бинт Абдураҳмон деди: «Расулуллоҳ (соллаллоҳу алайҳи ва саллам) вафот этганларидан кейин у зотнинг барча аёллари эркакларни эсга олишдан йироқ бўлишлари учун нонхўраклари сирка эди».\nОдам боласининг эркаги ҳам аёли ҳам шаҳватларга мойил қилиб яратилган. Улар агар ҳар қандай фурсатдан фойдаланиб, ўз шаҳватларини ўчиришга кўмак ва йўл топсалар, ўзларига ёрдам берган бўладилар. Динга кўмак бўладиган ҳар нарсада баракот бордир. Агар Аллоҳ бир нарсага барака ато этса, унинг сабабидан эгалари ҳам саодатга эришадилар. Расулуллоҳ (соллаллоҳу алайҳи ва саллам) дедилар: “Сирка қандай яхши нонхўрак”.\n Нонга қўшиб ейиладиган нарса (таржимон).


Президент қабули учун пикет қилган аёлнинг телефонидаги видеони ўчиришди « Ўзбекистон Халқ Ҳаракати\nПрезидент қабули учун пикет қилган аёлнинг телефонидаги видеони ўчиришди\n09 January 2019 - 23:44\nТошкентда, президент қабулхонаси олдида, турли муаммолар билан вилоятлардан келган беш нафар аёлнинг пикети акс этган видео 9 январ куни тармоқда тарқалди.\n«Элтуз» нашрининг ўрганишича, норозилик пикетига чиққан аёллар Ўзбекистоннинг Хоразм, Самарқанд ва Тошкент вилоятларидан бўлиб, уларнинг талаблари ҳам турлича, аксарият ва маҳаллий амалдорларнинг уларга нисбатан ноҳақликларига оид бўлган.\nПикет иштирокчиси, 31 яшар Нафосат Оллашукурова «Элтуз» нашрига берган интервьюсида айнан унинг норозилигига маҳаллий ҳокимликнинг Урганчдаги ижара уйидан ҳайдаб чиқаргани сабаб бўлганини билдирди.\nШунингдек у 9 январь куни эрталаб милиция унинг телефонини олиб қўйиб, ундаги видеотасвирларни ўчириб ташлашгани ҳақида хабар берди.\n«Видеоларни ИИБ ходимлари телефонимни олиб қўйиб ўчириб юборишларидан қўрқиб, шу заҳоти фбга ташлаб бордим. Сақлаб қолишга уриндим. Кутганимдек, улар телефонимни олиб қўйишди ва фбга қўйишга улгурмаган видеоларимни учириб ташлашди», дея ёзди Оллашукурова ўзининг фейсбукдаги саҳифасида.\nУ қўйишга улгурган фейсбукдаги бир нечта қисқа бўлаклардан иборат видеоларда президент маҳкамаси қўриқчиларининг аёллардан бирининг телефонини тортиб олишга уринаётгани, аёлларнинг қаршилик кўрсатишаётгани ҳам акс этган.\nВидеодаги ёзувда бир аёл, милициянинг «Сиз кимсиз? Нега видеога олаяпсиз?» деган саволига «Президентимиз ҳар ким видеога олишга ва диктофонни қўшишга ҳаққи бор деб қўйдилар!» дея жавоб беради.\nЎзбекистонда ва бошқа кўпгина мамлакатларда президент қўриқчилари қиёфасини видеога олиниши тақиқланган.


Ашурматов "Сурхон" ва "Динамо"нинг Суперлигага чиққани "Бухоро"нинг режаларини бузиб қўйди" 24-10-2021, 13:08 | Zamin.uz\n21:30 / 26.02.2019\nАшурматов: "Сурхон" ва "Динамо"нинг Суперлигага чиққани "Бухоро"нинг режаларини бузиб қўйди"\n"Бухоро" бош мураббийи Бахтиёр Ашурматовдан кечаги Суперлиганинг янги мавсумига ташланган қуръа ташлаш маросимидан сўнг баъзи саволларга жавоб олдик.\nҚуйида "Бухоро" бош мураббийи Бахтиёр Ашурматов билан бўлиб ўтган суҳбатни эътиборингизга ҳавола этамиз.\n"Гапни очиғини айтиш керак, чемпионат стартига жуда оз вақт қолди. Лекин селекция жараёнидан тўлиқ қониқиш хосил қилганимиз йўқ. Агарда биз қисқа муддат ичида таркибимизни яхши ижрочилар билан тўлдирмасак, унда жуда қийин бўлиши аниқ. Афсуски ўзимиз истаган футболчиларни "Бухоро"га жалб этолмадик. Ўйлайманки, чемпионатгача селекция ишларини давом эттирамиз ва таркибни кучайтира оладиган футболчиларни олишга муваффақ бўламиз деган умиддаман", - дея гап бошлади Бахтиёр Ашурматов.\n- Барча масала энг сўнгги паллада маълум бўлмоқда. Формат, чемпионат, қуръа, жамоалар сони ва ҳоказо. Мазкур масалалар эса мураббийларга таркибни аниқлашда, чемпионатга тараддуд кўришга ҳам ноқулайликлар ва муаммолар туғдирмоқда. Қатъий бир тизим, қатъий бир формат йўқ чемпионат. Учинчи мавсум ва ҳар доим ўзгарувчан формат. Бунга мураббий сифатида муносабатингиз қандай?\n- Гапни очиғи, бунгача ҳар хил гап-сўзлар юрганди. Лекин янги мавсумда 12та жамоа иштирок этса керак деб ўйлагандим. Шуни айтишим мумкинки, агарда "Сурхон" ва "Динамо" Суперлигада қатнашмаса, мен улардан баъзи футболчиларни олишни мўлжаллаб тургандим. Шу тарафлама мени мазкур режаларим амалга ошмайдиган бўлди.\nЭнди бошқа ресурслар излашга тўғри келади. Ҳозирда ўзбек футболида футболчиларга бўлган талаб ошганми ёки улар дефицит бўлганми, жамоага ижрочи топиш, таркибни кучайтирадиган футболчи излаш муаммога айланган. Буни тан олиш лозим. Бухоролик мухлислар ҳам жамоамиздан трансферлар кутишмоқда, лекин биз қўлимиздан келганча ҳаракат қиляпмиз. Аммо осон бўлмаяпти. Вазиятдан келиб чиқиб, айни пайтда жамоага имкон даражасида легионер жалб этишга мажбурмиз. Айнан легионерлар ҳисобига жамоани кучайтиришга интиламиз. Чунки бошқа йўл кўринмаяпти.\n- Клуб раҳбарияти жамоа олдига аниқ вазифа қўйганми?\n- Гапни очиғи раҳбарият билан энди кўришамиз. Чемпионат аввалида раҳбарият учрашув бўлади. Биз жамоа таркибини шакллантириб олгач, ўйлайманки клуб раҳбарияти "Бухоро" олдига вазифа қўяди. Мавсум давомида эса клуб раҳбарияти белгилайдиган вазифани бажаришга ҳаракат қиламиз. “Замин” янгиликларини “Одноклассники”да кузатиб боринг\nЯнгиликлар » Спорт » Ашурматов: "Сурхон" ва "Динамо"нинг Суперлигага чиққани "Бухоро"нинг режаларини бузиб қўйди"\nLa Liga. Luis Suaresning dubli «Atletiko»ni mag‘lubiyatdan qutqarib qoldi\nKarlo Anchelotti: Raqib haqida gapirishni yoqtirmayman\n"Liverpul" "Manchester Yunayted"ni yanchib tashladi\nLa Liga. "Real" mavsumdagi ilk "Klasiko"da g‘alaba qozondi


10:34 / 10.08.2017\nAnhor.uz сайти бош муҳаррири Лола Исломова Ўзбекистон матбуот ва ахборот агентлигининг янги Бош директори Лазиз Тангриевга очиқ хат йўллади.\nОчиқ хат рус тилида ёзилган ва унинг мазмуни қуйидагича:\n«Ўзбекистон матбуот ва ахборот агентлиги Бош директорига очиқ хат\nАсосий вазифаси мулкчилик шаклидан қатъи назар, оммавий ахборот воситаларининг мустақил фаолиятини амалга оширишга бўлган Конституциявий ҳуқуқларига ва тегишли қонун ҳужжатларига, сўз ва матбуот эркинлиги кафолатларига сўзсиз риоя қилиниши мониторингини олиб боришдан иборат бўлган идоранинг (ЎзМАА Низомида шундай ёзилган) раҳбари сифатида сизга мурожаат қилмоқчиман.\nМустақил журналистика — демократик жамиятнинг асосий белгиларидан бири, мустақилликка эришган Ўзбекистон ҳаётидаги янги саҳифа ҳисобланади. ЎзМАА раҳбари кўп йиллардан бери ОАВ вакилларига баёнот билан чиқиш қилгани қувонарли, албатта. Сизнинг ОАВ вакилларига баёнот тарзида ёзилган «Маънавиятга зарар етказганларни аямаймиз» мақолангиз журналистлар ўртасида қизғин муҳокама ва таажжуб келтириб чиқарди.\nОбъектив ва конструктив танқид — ўз-ўзидан, тараққиётнинг кучли воситаларидан бир саналади ҳамда камчиликларни кўриш ва бартараф этишда, ҳар қандай ишни олдинга силжитишда ёрдам беради. Бироқ айнан шу воситадан жуда эҳтиёткорлик билан фойдаланиш керак. Сизнинг баёнотингиздан кейин эълон қилинган «Оғриқли нуқта» мақоласи журналистика тақдири учун ташвишланишга мажбур қилмоқда.\nМенимча, мамлакат фуқаролари таниқли инсонлар ҳаётининг қандай саҳифаларини билиши «керак»лиги ва қайсиларини билиши «мақбул эмас»лигини аниқлаб бериш — нафақат алоҳида бир шахсларнинг, ҳаттоки ҳеч бир давлат идораси шуғулланишга ҳақли бўлган нарса эмас. Бу инсон нафсониятининг энг нозик торларига тегувчи, энг муҳими — Ўзбекистон Конституцияси билан кафолатланган ахборот олиш ва алмашиш ҳуқуқини поймол этиш ҳисобланади. Ҳеч бир шахс унга бошқа бир шахслар гуруҳи ёки идора нималарни билиш мумкинлиги ва нималарни билишига ҳали эрта эканлигини аниқлаб беришига ҳеч қачон рози бўлмайди.\nҲар қандай муросасиз кураш жамият барқарорлигига раҳна солади, инсонларни турли лагерларга бўлиб ташлайди, кескинлик ва қарама-қаршиликни келтириб чиқаради ва амалда кутилган натижани келтирмайди. Ўрта асрлар инквизицияси, космополитизмга қарши туриш, жаз, опера ва балетга қарши курашларни ёдга олайлик. Буларнинг бариси хусумат, қарама-қаршилик, инсонларнинг маданий афзалликларига кўра ажратишдан бошқа нарсага олиб келмаган. Бу кураш ташаббускорларига ҳам изланаётган натижаларни тақдим этмаганидек.\nМен сизнинг адабий танқидчилик ва сифатли журналистикани ривожлантириш ташаббусингизни тўлиқ қўллаб-қувватлайман. Лекин тарих бир давлат фуқароларини «ўзиники» ва «бегона»га бўлиш орқали танқид қилиш — йўқлик сари йўл эканлигини исботлаб бўлган. Келинг, ўтмишдан сабоқ чиқарайлик.\nЎз мурожаатингизда сиз хусусий ОАВларда журналистиканинг сифати паст экани ҳақида сўз очгансиз. Бироқ холислик учун мулкчилик шаклидан қатъи назар, барча ОАВлар, айниқса солиқ тўловчилар ҳисобидан молиялаштириладиган давлат нашрлари ва сайтлари ҳам танқид қилиниши керак.\nЛазиз Хушбоқович! Ўн йилга яқин даврдан буён журналистлар «Ўзбекистон журналистлар этикаси миллий кодекси»ни қабул қилиш таклифини билдириб келишади. Сизнинг ёрдамингизда журналистнинг ахлоқ кодекси ниҳоят дунё юзини кўриб, жамоатчилик муҳокамасига қўйилишига, сўнгра қабул қилиниши ва чоп этилишидан умидвормиз. Шубҳасиз, ахлоқ кодекси қонун эмас, тавсиявий характерида бўлади, лекин у ҳам журналистлар, ҳам журналистик материалларни конструктив танқид қилмоқчи бўлганларга маълум бир мўлжал сифатида хизмат қилади. Ахлоқ кодексининг қабул қилиниши медиа-ахлоқ соҳасида баҳсли масалаларни ҳал қиладиган орган — медиа-кенгашнинг тузилишини тақозо этади. Қолган барча масалалар фақат суд орқали ҳал этилиши керак.\nҲурматли Лазиз Хушбоқович, кўплаб таниқли ҳамкасбларимиз сизнинг баёнотингиз ҳақида ўз фикрларини билдиришган ижтимоий тармоқларни ўқинг. Балки бир томонлама баёнот бериш эмас, журналистлар доираси билан кенг мулоқот ўрнатиш даври келгандир? Балки ўз ташаббуси билан ОАВ бозорида муваффақиятга эришаётганларни қўрқитиш эмас, уларга ёрдам бериш керакдир?\n«Anhor.uz» бош муҳаррири».\nЛола Исломованинг Лазиз Тангриевга очиқ хати ёзасидан Ўзбекистон халқ шоири Хуршид Даврон ҳам ўз фикрини билдириб ўтган:\n«Anhor.uz сайтининг бош муҳаррири, журналист Лола Исломова Ўзбекистон матбуот ва ахборот агентлиги бош директори Лазиз Тангриевга очиқ хат билан мурожаат қилди. Бунга агентлик янги бош директорининг ўзбек журналистикаси борасида яқинда қилган баёноти сабаб бўлди.\nШахсан мен мазкур очиқ хатдаги айрим ўринларига унчалик қўшилмасам ҳам, агентлик бош директори баёнотини ўқиб, у ўз фаолиятини маъмурий буйруқбозлик, очиқроқ айтсам, дўқ уришу қўрқитишга уриниш билан бошлагани таажжубга солган эди.\nЎзбек матбуотида юзага келган ночор аҳволга ва унинг келиб чиқишига айбдор мутасаддилар ҳақида бир оғиз айтилмаган бу баёнот бугунги Президентимиз олиб бораётган ошкоралик ва таҳлилга асосланган сиёсат руҳига мутлақо тўғри келмайди.\nМатбуотимизда мавжуд камчиликлар ҳақида бизнинг сайтимизда ҳам бир қатор мақолалар эълон қилинган эди. Бу камчиликларни бартараф этиш табиий равишда қаттиққўл сиёсатни эмас, «ундай қиламизу бундай қиламиз», деб шовқин солиш билан эмас, балки очиқ ва аёвсиз таҳлил асосидагина амалга оширилиши керак. Энг аввало, Ўзбекистон матбуот ва ахборот агентлигининг бир қатор раҳбарлари коррупция билан боғлиқ можароларга алоқадор бўлган бир пайтда агентликнинг ўзи қандай ўзгаришлар қилажагини ошкор қилиши лозим эди».\n15:17 / 29.03.2017


Минбар 611 19.06.2019 19:58:15\nКеча "Дада, нега бир қўлиз қора, бири оқ?", деб савол бериб қолди қизим. Сизнинг-ча, у нима ҳақида сўраяпти?\nАгар қизимнинг ёши бешда бўлмаганида фалсафий савол берган, яъни “Сиз икки хил инсонмисиз” қабилида савол берган, деган бўлардингиз. Ёшига қараб эса реал бир сабабга кўра изоҳ берасиз!\nҚизим офтобда қорайган ва қораймаган қўлим ҳақида сўради.\nҚўлим қораймаслиги учун, машинани тонировка қилишим керак. Яъни ойнасини қорайтиришим керак. Бу қонунга зид! Шунақа қилсам, илк маротаба 25 та энг кам иш ҳақида миқдорида (5 068 250 сўм) жарима тўлайман. Бу ҳолат такрорланганда эса 40 та ЭКИҲ миқдорида, яъни 8 109 200 сўм жарима тўлайман, дейми?\nЁки ўтган йили 1 августдан ойнани қорайтиришга рухсатнома берганлик учун тўлов жисмоний шахсларга энг кам иш ҳақининг 90 баравари, юридик шахсларга энг кам иш ҳақининг 120 баравари ва хорижий давлатлар юридик шахсларига энг кам иш ҳақининг 140 баравари этиб белгиланди, дейми?\nЁки ёзнинг иссиқ кунларида қуёшдан сақланган ҳолда юришим учун 20 миллион сўмдан ортиқ харажат қиламан ва 1 йил “крутой”га ўхшаб тонировкада юраман, дейми?\nЁки ЎзА деган сайтда ёзилишича, жорий йилнинг беш ойи давомида рухсатномасиз машина ён ойналарини қорайтирган ва пардалар билан ёпган 1072 нафар ҳайдовчига нисбатан маъмурий баённома тузилиб, чора кўрилган. Рухсатномасиз машина ойналарини қорайтириш энг кам иш ҳақининг 25 баробари миқдоридаги жарима билан жазоланган, дейми?\nЁки юртимизда 8-9 ой қуёш чарақлаб, ёз чилласи одамни беҳузур қилади. Аксарият автомобиль ҳайдовчиларининг бир қўли офтобда куйганидан ҳам ажратиб оласан. Қолаверса, сен қўрқадиган дўхтирлар қуёшнинг ультрабинафша нурлари тери саратони касалига олиб келишидан огоҳлантиради, дейми?\nЁки пулини тўласанг – қонунга итоаткорсан, тўламасанг – ҳуқуқбузарсан. Ана шунақа антиқа мантиқ бор, қизим, дейми?\n(Кошкийди, ҳозир қизим буни тушунса. Ўша таклифни берганлар, тасдиқлаганлар тушинмаяптию, сен қайдан тушинардинг халқ дардини, болам)\nХуллас, унга “Чап қўлим меҳнаткаш, шу учун қора, ўнг қўлим дангасалардек салқинда “ётгани” учун оппоқ”, дедим.\nУ бўлса, “енги узун куйлак кийинг – қораймайди”, деди. Ҳақиқатданам нега шу эсимга келмади-я! Осон экану!


Маърифатли раҳбар халқпарвар бўлади - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМаърифатли раҳбар халқпарвар бўлади\nЧоп этилган 24 Декабр 2015\tКӯришлар: 1001\nҲар йили сўнгги уч ойликда мамлакатимизда обуна маъракаси ўтказилади. Жорий йил ҳам 2016 йил учун бу тадбир уюшқоқлик билан ўтаётганлиги бизгача етиб келаётган маълумотлардан кўриниб турибди. Халқимиз маърифатини оширишга қаратилган бу маъраканинг ўтиши ҳам, асосан, тегишли идоралар ҳамда масъул шахсларнинг ташкилотчилик қобилиятига боғлиқдир. Ўз ишига масъулият билан ёндашувчи, аҳоли турмуш даражасига жиддий эътибор берадиган ҳамда Ҳукумат топшириқлари-ю кўрсатмаларига оғишмай амал қиладиган маҳаллий ҳокимият вакиллари\nхалқнинг маданияти, маърифати ошишида муҳим бўлган обуна маъракасига ҳам катта эътибор қаратиши табиий.\nЯқинда газетамиз таҳририятига Қабодиён ноҳияси раиси С. Абдураҳмонзодадан мактуб келди. Мактуб мазмунини ўқувчилар ҳукмига тўлалигича ҳавола этишни лозим топдик:\n“«Халқ овози» газетаси бош муҳаррири Ёқубжон Абдуманонзодага\nДавлат ҳокимияти Қабодиён ноҳияси ижроия органи Сизларга Тожикистон Республикаси Президенти ҳамда Тожикистон Республикаси Ҳукуматининг оқилона сиёсатини мамлакатимиз ўзбек миллатига мансуб аҳолиси орасида тарғибот қилаётганликларингиз учун самимий миннатдорчилик изҳор этади.\nШуни ҳам қайд этиб ўтиш ўринлики, ўлкамизнинг чекка ноҳиялари аҳолисининг интернет тармоғи ҳамда бошқа электрон воситалардан тўлиқ фойдаланиш имкониятлари чекланган, ахборот олишнинг асосий воситаси бу газеталардир. Бу йўналишда «Халқ овози» газетасининг ҳиссаси салмоқли бўлиб, у жамиятимизда машҳурдир ва аҳолининг ҳурматига сазовор бўлган.\nРеспублика, вилоят ҳамда ноҳия газета-журналларига обунани кўнгилдагидек йўлга қўйиш мақсадида, жорий йил август ойидан буён давлат ҳокимияти Қабодиён ноҳияси ижроия органи қошида доимий фаолият юритувчи штаб амал қиляпти. Уни ташкил қилишдан асосий мақсад таълим муассасалари, соғлиқни сақлаш ва ижтимоий ҳимоя маданият ва деҳқон хўжаликлари меҳнат жамоалари ўртасида тарғибот ишларини тўғри йўлга қўйишдан иборатдир.\nШундай йўл тутишимиз самараси ўлароқ, бугун ноҳияда барча нашриялар, жумладан, «Халқ овози» газетасига ҳам кўзлаганимиздан ҳам кўпроқ муштарийлар обуна бўлишди. Биз, аллақачон, обуна маъракасининг дастлабки натижаларини ўрганиб чиқиб, кўрсаткичларнинг кўнгилдагидек эканлигидан қувондик.\nДавлат ҳокимияти Қабодиён ноҳияси ижроия органи келгусида ҳам мамлакатимиз тараққиёти йўлида «Халқ овози» газетаси билан яқиндан ҳамда самарали ҳамкорликларни давом эттиришига умид боғлайди.\nЭҳтиром билан С. Абдураҳмонзода”.\nДарҳақиқат, қатор йиллардан буён Қабодиён ноҳияси аҳолиси республикада чоп этилаётган даврий матбуотга обуна бўлишда фаоллиги билан ажралиб туради. Жорий йил эса, ноҳия раисининг бевосита қўллаб-қувватлаши ҳамда раҳбарлиги остида бу маърака ноҳияда кўнгилдагидек кечди. Тожикистон Республикаси Президенти, Миллат пешвоси Эмомали Раҳмон ўз чиқишларида мунтазам таъкидлаганларидек, агар раҳбар маърифатли бўлса, шубҳасиз, у халқпарвар бўлади. Ноҳия аҳолисининг маърифатига жиддий эътибор бераётган Қабодиён ноҳияси раиси муҳтарам С. Абдураҳмонзода ҳам Жаноби олийлари таъкидлаган раҳбарлар сирасига кириши табиий.\nМазкур мактуб мазмуни билан танишар эканмиз, ўтган йили маҳаллий ҳокимиятлар фаолияти ҳамда аҳоли турмуш даражаси билан яқиндан танишиш, шунингдек, жойларда обуна маъракаси қандай йўлга қўйилганлигини билиш мақсадида ўлкамизнинг шимолий ноҳияларидан бирига қилган сафаримизни хотирладик. Ўшанда мамлакатимиз шимолий ноҳияларидан бирининг раҳбари қабулига кирар эканмиз, унинг важоҳатидан ҳайратга тушгандик. Раис барча ҳаракатлари билан бизнинг ташрифимиздан мамнун эмаслигини сездирарди. Кейинчалик маълум бўлишича, ноҳиядаги камчиликлар қайсидир газетада танқид остига олинган экан. Раис бизнинг газетани ўша газета билан алмаштирибди. Биз ноҳия раҳбарига барчасини ётиғи билан тушунтиргач, у бироз юмшади. Аммо бизни ўйлантириб қўйган масала бошқа эди: Тожикистон Республикаси Президентининг маҳаллий вакили бўлган ноҳия раҳбари танқиддан тўғри хулоса чиқариш ўрнига, қалам аҳлидан ранжиганлиги ўринли эмасди. Зеро, Тожикистон Республикаси Президентининг 2007 йил чиқарилган 622-фармонига мувофиқ, масъул шахслар оммавий-ахборот воситаларида чоп этилган танқидий мақолаларга ўз вақтида жавоб қайтаришлари, мавжуд камчиликларни бартараф этишлари лозим.\nҚабодиён ноҳияси раиси билан ўша биз учрашган раҳбарни солиштириб, фарқ ер билан осмонча эканлигига амин бўлдик.\n-Ҳаётимизни ахборот етказиш электрон воситалар қамраб олганлиги билан газетанинг ўрни бошқа, - деганди бир иш сафаримиз давомида Зафаробод ноҳиясининг Меҳнатобод посёлкасида истиқомат қиладиган маърифатли инсон, ноҳия халқ хўжалигининг фахрий нафақахўри Жўрабек ака Тўрабеков. – «Халқ овози» газетасининг ҳар бир сонини муштоқлик билан кутаман. Уни бошидан охиригача синчиклаб мутолаа қиламан. Тожикистон Республикаси Президенти фармон ва кўрсатмалари, Тожикистон Республикаси Ҳукумати қарорлари моҳиятини тўғри ва аниқ тушуниш учун менимча, уни газетада мутолаа қилиш керак.\nТўғри, техника ва технологиялар сўнгги ютуқлари, ахборот тарқатиш электрон воситалари қанчалик тараққий этмасин, газетанинг ҳаётимиздаги ўрнини боса олмайди. Газета ўқиш, асарлар мутолааси ҳамиша кишилар маърифатини оширишга хизмат қилган ва шундай бўлиб қолади.\n-Хатлон вилояти Кўлоб минтақаси ноҳияларида обуна маъракаси оқсамоқда, - дейди вилоят бўйича ўз мухбиримиз Толмас Бўриев. – Обуна умумий кўрсаткичларини солиштирганимда, Кўлоб минтақаси ноҳиялари масъуллари обуна муҳим сиёсий маъракасига панжа орқасидан боқаётганликлари маълум бўлади.\nАлбатта, газета-журналларга обуна бўлиш – ихтиёрий. Аммо газета ва журналлар мутолаасидан четда қолаётган ёшларимиз интернет тармоғидан маънавий эҳтиёж бўшлиғини тўлдиришлари яхшиликка олиб бормаётганлигини ҳаётнинг ўзи кўрсатиб турибди. Интернет орқали зарарли ғояларга берилиб, бугун Сурия ва Ироқ сингари мамлакатлардаги урушнинг комига тортилаётган ёшларимиз борлигини унутмаслигимиз керак. Тожикистон Рсепубликаси ички ишлар вазирлиги маълумотига кўра, айни пайтда 600 нафар атрофида Тожикистон фуқаролари “Ислом давлати” террорчилик ташкилоти сафида эканлиги ҳам ҳар биримизни ҳушёрликка даъват этмоғи лозим. Биз учун ёт бўлган ғояларга берилмасликлари учун ёшларимизнинг маърифатли қилиб тарбиялашимиз давр тақозосидир. Бу йўналишда газета ва журналлар мутолааси ижобий рол ўйнаши турган гап.\n-“Халқ овози” газетасига обуна бўлганман. Қайсидир сабаб билан бирор сони қишлоғимизгача етиб келмаса, албатта, вилоят маркази – Қўрғонтепа шаҳрига келиб, уни газета дўконларидан сотиб оламан, - дейди биз билан суҳбатда фаол жамоатчи мухбирларимиздан бири, колхозободлик тажрибали ўқитувчи Намозали Тўхтаров. – Барча сонларни тўплаб қўяман. Қишлоғимиздан кўпчилик мендан газеталарни сўраб олиб, мутолаа қилишади. Кейинчалик улар газетани менга қайтариб беришади. Бир нарсани ҳам қайд қилиб ўтишни истардим: мендан газетани сўраб олиб, мутолаа қилувчиларнинг аксарияти қиз болалар. Негадир ўғил болалар мутолаага қизиқишмайди...\nҲа, газета ўқишни истаган киши уни бошқалардан сўраб ҳам мутолаа қилади. Зеро, маърифатли киши учун мутолаа сув ва ҳаводек зарур эҳтиёжга айланиб қолиши табиий...\n-Обуна маъракаси ўтишида алоқа хизмати масъулларининг ҳиссаси катта бўлмоғи лозим, - дейди биз билан суҳбатда давлат ҳокимияти Хатлон вилояти ижроия органи ахборот ва таҳлил бўлими бошлиғи Амиршоҳ Хатлоний. – Газеталарни муштарийларга ўз вақтида етказиб бериш, редакциялар билан мунтазам алоқада бўлиш ҳамда жойларда тарғибот ишларини тўғри йўлга қўйиш улар фаолиятининг мезони ҳисобланади.\nҲа, Қабодиён ноҳияси раиси С. Абдураҳмонзода, зафарободлик маърифатли инсон Ж. Тўрабеков, колхозободлик Н. Тўхтаров, давлат ҳокимияти Хатлон вилояти ижроия органи ахборот ва таҳлил бўлими бошлиғи, шоир Амиршоҳ Хатлоний сингари фидойилар бугун жуда кўпчиликни ташкил қилади. Демак, маърифат тарқатиш манбаси – газеталарнинг келажаги ҳам порлоқ.\nЯқинда таҳририятимиз 2016 йил учун обунага якун ясайди. Эзгу ниятларимиз ҳам йўқ эмас: муштарийларимиз, обуна ташкилотлари, фаол ноҳия раислари, алоқа хизмати бошлиқларини мукофотлар кутаётганлигини ҳам сир сақламоқчи эмасмиз.\nФақат бир нарсани таъкидлашни истардик: “Халқ овози” газетаси Тожикистон Республикаси Президенти ҳамда Тожикистон Республикаси Ҳукумати танлаган сиёсатдан оғишмай, халқимизга хизмат қилмоқда ва шундай бўлиб қолаверади. “Халқ овози” – тожикистонликларнинг эркин минбари. Бу минбар мустақил Тожикистон тараққиёти, халқимиз ҳаёти учун курашга хизмат қилиши табиий!..\nЁқубжон АБДУМАНОНЗОДА, “Халқ овози” газетаси\n“Халқ овози” газетаси масъул котиби.


Кечирим нима қилиши керак? — Dilkashradio.com\nКечирим нима қилиши керак?\nАссалому алайкум кечиримли опа-сингиллар. Кимдир сизга нисбатан ёмонлик қилди, кўнглингизни оғритди. Аммо Калом сизга “Кечир” дейди. Нега кечиришим керак, дейсиз. Бу сизнинг фойдангиз учун. Ҳам руҳий ҳам жисмоний фойдангиз учун. Юрагингизда кек ва аччиқлик сақлаб юриш сизнинг саломатлигингизга зиён етказади. Сизни ҳафа қилган одам биринчи келиб, кечирим сўрашини кутманг. Исо шундай деган: “Шундай экан, сиз эҳсонингизни қурбонгоҳга олиб келганингизда, яқинингиз нимадандир сиздан хафа эканлиги ёдингизга тушса, эҳсонингизни қурбонгоҳ олдида қолдиринг. Биринчи навбатда бориб, яқинингиз билан ярашинг, кейин келиб, эҳсонингизни назр қилинг” (Матто 5:23-24). Худо бу ерда кечиримга ким муҳтож эканлигидан қатъий назар, ташаббусни ўз қўлингизга олишингизни исташи, агар сиз тўғрилашга ҳаракат қилмаган қандайдир бузилган муносабат мавжуд бўлса, У сизнинг саждангизни ҳам истамаслиги аниқ қилиб айтилган.\nАгар барча инсонлар Каломнинг бу кўрсатмаларига амал қилганларида ва кечирим сўрамаганликлари ёки кечирим бермаганликлари учун жамоатга бормаганларида, келаси якшанба куни қанча одам жамоатга келган бўлар эди? Кечиришда учта мақсад бор. Биринчиси, биз ҳозиргина тилган олган Исонинг сўзларидан иборат. Яъни, икки шахс ўртасидаги ўзаро ярашув. Иккинчи мақсад Колосаликларга 3:15 – оятда берилган: “Масиҳ ато қиладиган тинчлик юракларингизда ҳукмрон бўлсин, ахир, сизлар бир тананинг аъзосизлар, тинчликка даъват қилингансизлар”. Кечириш – Масиҳнинг Танаси бўлган жамоатни бирлаштиради. Учинчи мақсад – ҳиссий шифо топиш – бизни кузатиб турган бу оламга Исо Масиҳнинг шифо берувчи севгисини намоён қилишнинг энг яхши йўлидир.\nКечирим беришни ҳаётимизда қандай қўллашни яхши билиб олишимиз учун келинг, аввал, нима учун кечирмаслигимизнинг айрим сабабларини кўриб чиқайлик. Албатта, сабабларнинг биттаси — ишончсизлик. Агар ўз қадримизга ёки Худо билан муносабатимизга ишонмасак, ўзимизни ишонтириш учун ҳар қандай имкониятларни излаймиз. Биз кечирмаётган инсон устидан қилган “ғалабамиз” қандайдир даражада сохта ишонч ҳиссини келтириши мумин. Кимгадир нисбатан қилинган яширин ёмонлик – бу ҳам кечирмаслигимизнинг бир сабабидир. Эфесликлар китобида (4:30, 32) ёзилишича, биз хафагарчиликларни ичимизда сақлаб юрмаслигимиз керак, ҳаммамизга маълумки, бундай хафачиликлар қандайдир завқ беради. Баъзи одамлар бутун умр азоблардан қийналиб яшашади. Ғазаб туфайли бир қатор машҳур тарихий воқеалар содир бўлган.\nКечиришни истамаслигимизнинг сабабларидан яна бири “хафа бўлиш ҳуқуқимизни” сақлашни ёқтиришимиздир. Кечирмаслигимизнинг яна бир кенг тарқалган сабаби – ҳасад. Шоҳ Шоулнинг Довудга нафрати ҳасад туфайли келиб чиққан, чунки бизда бўлиши лозим, деб ҳисоблаган нарсаларимизга эга бўлган одамни кечиришни истамаймиз. Кимдир биздан ўзиб кетса, ўз-ўзидан у одам бизнинг кечиримимизга муносиб эмас, деб ҳисоблаймиз. Қўрқув ҳам одамларни кечирмасликнинг асосий сабабларидан бири. Тушуняпсизми, сиз кимнидир кечирганингизда, қалбингизни очасиз. Аввал панд еганингиз ҳамда яна жароҳат олишдан қўрққанингиз учун бошқаларни кечира олмайсиз. Айнан мана шу жойдан ўзингиз ҳақингиздаги соғлом тасаввур ишга тушади. Ўзингизга Худонинг назари билан қарамагунингизча сизда қалбингизни очиш истаги пайдо бўлмайди.\nАёллар ишонадиган ёлғон – гуноҳ қилсам ҳам ҳеч нарса бўлмайди.


ЎзА - Фармацевтика соҳасини ривожлантириш масалалари муҳокама қилинди\n06.02.2018 19:35 Чоп этиш версияси\nЙиғилишда таъкидланганидек, мавжуд 94 та корхонадан 12 тасигина маҳсулотининг бошқа давлатларда тан олинишини таъминлайдиган GMP – “яхши ишлаб чиқариш амалиёти” халқаро сертификатига эга. Буни кенгайтириш бўйича тармоқ раҳбариятида ташаббус етишмаяпти. Оддий мисол, йиллар давомида қизилмия илдизини чуқур қайта ишлашга умуман эътибор берилмаган. Ўтган йил охирида Қорақалпоғистонга ташриф давомида топшириқ берилганидан кейингина Қизилмия етиштирувчилар ва қайта ишловчилар уюшмаси тузилди.\nФармацевтика йўналишида 7 та эркин иқтисодий зонани ташкил этиш бўйича фармон қабул қилинганига 9 ойдан кўпроқ вақт ўтган бўлса-да, ҳали биронтасининг ҳудудида иш бошланмаган. Уларнинг бош режалари тасдиқланмаган, муҳандислик-коммуникация тармоқлари қурилмаган.\nМамлакатимиз ички бозорида дори-дармонлар нархлари барқарорлигини таъминлаш, улар сунъий қимматлашувининг олдини олиш бўйича қўшимча чора-тадбирлар кўриш вазифаси қўйилди.\nЙиғилишда фармацевтиканинг тор йўналишлари бўйича кадрлар тайёрлаш, соҳа ходимларини хорижий фармацевтика корхоналарида малака оширишини ташкил этиш масалаларига ҳам эътибор қаратилди.


Хизр бува тирикми? 03.05.2017\nАссалому алайкум, қори ака! Умрингизга Аллоҳ барака берсин. Саволим бор эди: Хизир бува деган одам бор эмиш. Ҳамма одамнинг кўзига кўринмас экан, агар кўриниб қолса, бош бармоғини ушлаган одамнинг тилаги ижобат бўлармиш. Шу ҳақида нима дейсиз?\nВа алайкум асассалом. Баъзи уламолар Хизрни пайғамбар, деб билишса, бошқалар уни Аллоҳ тарафидан илми ладуний берилган солиҳ бандалардан бири, дейишган.\nАбу Ҳурайра розияллоҳу анҳу Набий соллаллоҳу алайҳи ва салламдан ривоят қилади: “У “Хизр” деб номланганига сабаб шуки, агар оқ (қуруқ) ерда ўтирса, кўк рангга айланарди (ўша ерда ўсимлик ўсарди, дейилмоқчи)” (Бухорий ривояти).\nМуҳаққиқ уламолар, жумладан, имом Бухорий, Ибн Қаййим ва бошқалар фикрича, Хизр ўзга инсонлар каби вафот этган. Бошқалар Хизр тирик экани, охири замонда вафот этишини айтишган. Ибн Қаййим айтади: “Хизрнинг тирик экани айтилган ҳадисларнинг барчаси ёлғондир. Бу борада биронта ҳам саҳиҳ ҳадис йўқ. Бу масалани ҳадис уламолари тўлиқ баён қилишган. Агар истасанг, уларнинг қавлларига мурожаат қил” (“Тафсиру Ибн Касир”, 5-жуз, 171-бет, “Тафсирул Алусий”, 15-жуз, 319-бет, “Азвоул баён”, 4-жуз, 157-бет).\nХуллас, Хизр алайҳиссалом вафот этгани ҳақида қавллар кучли, ишончлидир. У тирик, одамлар тилагини бажо келтиради, учрашганда бош бармоғини ушлаб олиш керак каби гаплар асоссиздир. Уларга ишончли далил топилмайди. Валлоҳу аълам!\n24.5.2018 42 Батафсил